Filosofiaren alderako defentsa trakets bat • ZUZEU\nFilosofiaren alderako defentsa trakets bat –\nMakur banaiz, erranen didazue, bainan, erakaskuntza katolikoak gure Herrian inportantzia galdu duenetik ez zait iduritzen filosofiarako interes handirik dagoen Euskal Herrian, adibidez, konkretuki mintzatzeko zuzeularien gan. Interes hori zer izan zitekeen piskat sentitzeko, irakurri behar da nola Jean Etchepare mediku eta idazle haundiak hitz egiten zuen XX. mendearen hasieran Larresoroko seminario tipian egindako filosofia ikasturteaz.\nGaur bestela baldinbada, ulergarria dateke. Izan ere, momentuz giza-baliabide gutiko populu bat gara eta gainera ez gara baldintza psikologiko eta ideologiko hoberenetan bizi pentsamolde libre baten tirria garatzeko. Alta gure nazioaren kinkak sortutako kezken gatik, pentsa ginezake filosofia oso lagungarri izango litzaigukeela. Filosofiak ez du ezer kentzen ez politikari ez eta beste jakintza- arloei, haien guzien praktikak argitzen baizik. Ez eiki da mirakuluzko sendagailu bat. Bainan ba ote da nehun?\nHorrengatik, filosofiazale bat gu bezala berdin galduta suerta daiteke bapateko gertakari baten aurrean edo arazo latz baten aurrean.\nZertako da bada filosofia?\nMaila pertsonalean, ongi konprenitzea bizitzak sortzen dizkigun arazo existentzialak, eta, beraiei ahal bezain ongi aurre egitea, horra zer izan litekeen guretako filosofiaren lehen arrazoia. Gizartearen mailan, bizi garen abagunea ongi ulertzea eta guziz portaera sozial justu bat asmatzea. Iraganeko filosofoen ezagutzaren garrantzia gutietsi gabe, gauza seguru bat dago: filosofia gehiago da portaera praktikoa jakintza hutsa baino.\nDenbora berean, eta ez da guti, filosofiak gara dezake norbanakoaren ezpiritu kritikoa batez ere edozein partidu politikoren edo estaturen demagogiei buruz. Horrengatik, beharbada, azken hauek ez diote toki oso eskas bat baizik ematen beren ikasetxetako programetan.\nLehenik, errealitateari eta egiari buruzko portaera\nEgiari, alegia errealitateari, arreta haundienarekin so egin, hauek onartu eta erran, hau da filosofiazale batentzat portaera justu baten ezinbesteko oinarria. Bestenaz oinarri komun hura gabe ezin da, ez hausnartu, ez besteekin serioski eztabaidatu, ez eta ikuspuntu komun bat eraiki, ez eta ondoren portaera praktiko arrazoigarri batera iritsi.\nEtapa guzietan inteligentzia eta elgarrenganako konfiantza behar ditugu eta, dudarik gabe, egiaren amodioa da inteligentziaren eta konfiantza ezinbesteko erregailua. Aitortu beharra dago da errealitatea eta egia, biak, perfektuki ikustea eta onartzea, garen bezalako pertsonoi, helburu ezin ardietsizkoa zaigula absolutuan, hain garen gure pasioek eta gure ametsek itsutuak. Beti erratuko gara bainan hau aurretik dakigularik eta jarraitzen badugu egiaren gure bilaketan gure erruaz jabetuko gara eta zuzentzen entseiatu ahalko gara bederen.\nBeraz kontu horretan absolutua izan beharko litzatekeena da, ezin ekidinezko erru guzietan barna, gure engaiatu gogo filosofiko jarraia eta zinezkoa.\nPortaera praktiko justu batera iristeko gogoa\nJakintza huts bat izango balitz filosofiak ez luke horrenbesteko inportantziarik izango gu bezalakoontzat.. Deusetarako ez duela balio pentsatzen dutenek utz dezatela alde batera. Egia erraiteko, nahitaere, ezin da erabat utzi. Mundu nahasi, mediokre eta arriskutsu batean bizi garela pentsatzen duten asko horietarik bagara, gure ardura dateke portaera justuena ahal bezain kontzientuki asmatu eta hartzea. Nola aurreratzen da, bada, filosofian?\nHasieran, kuriositate estonagarri bat nabarmentzen bada ere umeengan, gero egiaren bilaketarako gostua ez du berez garatzen jarraitzen gizakiarengan. Hezkuntza apropos bati esker sortzen da eta bizitza modu egoki bati esker jorra eta manten liteke. Bere lehen urteei dagokienez, umeak ezin du, edo parte oso tipi batean baizik, hautatu jasotzen duen hezkuntza, ez eta lekuko izanen den etsenpluak eta gertakariak.\nBizitzan sartzen da bere aurrekoek eta umetan ikusitakoek parte jakin batean baldintzatua. Gero, nahi izanez geroz, zailtasuna ikusiko du balintzapen horretatik behar duen libertate maila konkistatzeko. Baldintzapen horren zati bat transmitituko du seme alabetara, eta, horrela belaunaldien belaunaldietan barna. Hemen interesatzen zaigun portaera filosofikoari dagokionez, hezkuntza eta honen bitartez egiten den transmisioa biziki inportantea da. Familiaren kontua da lehenik etsenpluaren bitartez, bainan ez eiki familiarena bakarrik, ingurumenarena ere bada, eta, araiz, erakaskuntza moduarena ere bai.\nDaramagun bizitza konkretuaren garrantzia\nGero guk helduok daramagun bizitzak berak gaitzeko garrantzia dauka gure kontzientzia filosofikoa garatzeko ala hiltzeko. Ulertarazteagatik gauzak exageratuz, Herri, ingurumen, edo, lan ustel batean tamalez bizi behar badugu, ezinezkoa da, gu lehenik, eta, tamalez gure haurrak ere damaiegun etsenpluaren ondorioz, nunbait ziliportatuak izan gabe kaka horretatik onik ateratzea.\nErabat segur bagara, bizi baldintza eskas horiek ezin direla irauli, indar piskat oraindik gelditzen zaiguno horietatik eskapu egin behar dugu, onik ateratzeko, esentziala salbatzeko.\nKonklusio izan behar ez lukeen konklusio bat\nErran gabe doa, lerro hauek ez direla aprendiz batek egindako filosofiaren defentsa oso trakets eta partzial bat baizik, eta mila aldiz hoberik ere aurki daitekeela. Bainan honako hau, Herriaren alderako zinezko kezka nabarmentzen duten zuzeulari ainitzi pentsaturik euskaraz egina dago.\n21 pentsamendu “Filosofiaren alderako defentsa trakets bat”-ri buruz\nErresistentzia 2019-05-27 14:45\nFilosofiaren garrantziari buruz ez dut ezer aipatuko, bistan da arlo garrantzitsurik bada, hau dela. Are gutxiago filosofia berari buruz, idatzi zitekeen guztia idatzi du ta gizakiak, eta egia gainbaloratua dago.\nEzer esatekotan, euskaldun arruntoi iristen zaigunari buruz esango nuke, nahiko kaxkarra dela. Familiatik ganorazko kulturarik edan ezin ahal izan dutenek, edo unibertsitatean arloko ikasketarik ez dutenek, jai dute. Zeren eskolak, komunikabideek eta inguru sozialak ez dute ezer duinik eskaintzen, nire esperientzian behintzat ez da egizalea, indartsua edo alaia den ezertxo ere eskaintzen. Ados ez dagoenak beha dezala euskarazko informazio iturri eta eskoletan zer ematen den, ez dago arrazionalismoaren zantzurik, arima indartzen duen poesiarik, guztion adibide izan daitekeen biografia askorik.\nGehiena identitate politika, kirola eta ostrukarena egiteko metodo pedagogikoak dira. Eta izen potoloren agertzen denean ezertxo ere ez dioen posmoren baten azken liburua promozionatzeko da. Esklabu zintzoak eraikitzeko faktoria perfektua dirudi. Berariaz beste norbaitek eman digun kultura da hau? Edo euskaldunok, guk geuk, ekoitzi dugun kultura bat da? Espero dut ni oker egotea, benetan. Zeren lehen kasuan, kanpoko manipulazio bat badago, jai dugu honi buelta emateko, indar korrelazioa ikusita. Eta bigarren kasuan, ba beno, ez dago erremediorik.\nEdozein modutara, zuzen zaude, kaka horretatik onik ateratzea edo bertan bizirautea errealitate bat da. Ez da egia handiagorik eta hau ez da liburuetan ikas daiteken zerbait. Honek zizelkatuko ditu gure arima eta pentsamendua.\nBenat Castorene 2019-05-27 19:28\nDiozu “Berariaz beste norbaitek eman digun kultura da hau? Edo euskaldunok, guk geuk, ekoitzi dugun kultura bat da”\nSeguraz ere biak batera. Guk egin dugu parte haundi batean, bainan estatu zapaltzaileek, hertsituta edo bederen ideologia dominanteak eraginduta.\nProblema da ezdakigula sekula noiz eta noraino garen eraginduak..\nHala ta guziz iduritzen zait askatu diren nazioek egin zutela iratzartze kultural eta filosofiko bat lehenagotik. Gurean kulturala bai ikusten dugu, Francoren heriotzaren inguruan bainan iratzartze filosofikorik ez. ( beharbada ezjakin bat naiz…)\nBainan kulturala bakarrik ez da nahikoa, laster errekuperatua da ez baldinbada korrente politiko eta filosofiko serio eta deliberatu batek sustengatua.\nGarai hartan, gure zorigaitzerako, kalitate oso txarreko sasi marxismo batean leporaino sartuak ginen eta saltsa ideologiko horrek ez zigun nehundik ere arma ideologiko seriorik eskaintzen ahal.\nErresistentzia 2019-05-27 23:06\nEuskal marxismoak mila gabezia izango zituen arren, bere etxekolanak bete zituen. Unerik ilunenean herri honen apurrak bildu zituen zapaltzailearen aurka ausardia handiz. Orain, apur bat berandu seguraski, guri dagokigu gabezia horiek betetzea.\nEta korronte filosofiko bat bada gure irtenbidea, ezin aurresan honek nolakoa izan behar duen, zer aurrebaldintza izan behar dituen. Hemendik has gaitezke.\nArandi 2019-05-28 15:53\nNik esango nuke filosofía bi era ezberdinetatik garatzen dela.\n1.\tArazoei erantzuna eman nahi zaie, paradigma orokor batetik abiatuta.\n2.\tEta era partikularrean, non tokiko eta eguneroko arazoei erantzun zehatzak bilatzen zaizkie.\nGeure eredu tradizionala bigarrena izan da eta ez digu emaitza txarrik eman. Nahiz eta herri txiki bat izan, urte luzeetan zehar irauteko gaitasuna erakutsi dugu. Adibide bezala hor daude gure hizkuntza berezia eta behetik gora eraikitako lege zaharrak.\nBaina denborak ez du etenik, den dena aldatzen doa eta gu ere zurrunbilo horretan sartuta gaude. Herri bezala, gure etorkizuna bi aukeraren aurrean dagoela esango nuke: Transizioa ala haustura kulturala.\nLehena lortzeko, egokipena ezinbestekoa da eta herri bezala jarraitzeko aukera emango liguke. Bigarrenak gure asimilazio dakar.\nGaurko bi paradigma orokorrak azpimarratzen dutena zera da. Batek indibidualismoa du ardatz nagusia eta besteak kolektibismoa. Alderantziz, geureari erreparatzen ba diogu ikusiko dugu oso bestelakoa izan dela garatu dugun ardatz sendoa: Pertsona eta komunitatea, biak izan dira era egokian uztartuak, biak izan dira balore preziatuak.\nEutsi diezaiogun geureari herri nortasuna galdu nahi ez badugu.\nBeñat Castorene 2019-05-28 19:00\nGutariko askok (teorikoki behintzat)nahiagoko du eredu tradizionala. Kontua da ez dela kasik gehiago existitzen. Gurean parte Estatu frantziarrak suntsitua, parte guhaurk abandonatua gure indibidualismoarengatik. Zuenean beharbada arrasto gehiago egonen da.\nAdibidez, 1789 eko iraultzalariek igualdadearen izenean ezeztatu zuten primantza ohitura, bainan nork onar lezake gaur lehengo primantza?\nBeraz imaginatu beharko ginuke eredu tradizional arraberritu bat.\nArandi 2019-05-29 16:54\n“primantza ohitura” zer zen? Zein zen ohitura horren helburua? Mendeetan zehar erakutsi al du bere eraginkortasuna? Zer nolako logika edo “filosofia” inguruan garatu da? Berreskuratu daiteke? Galdera interesgarriak eta gure kulturaren arrastoan jarri gaitezkeenak.\nModu ireki eta apalean. Saiatuko naiz nire iritzitik zerbait aportatzen.\nZer zen? Hurrengo belaunaldirako arduraduna izendatzeko ohitura. Etxeko jaunak eta etxeko andreak aukeratutakoa. Baserriaren arduradun berriaren izendapena. (ZU ETXERAKO!) esamoldea ezaguna da oraindik gure artean.\nHelburua? Baserria, jaso zen bezala, bere osotasunean eta familiaren eskuetan jarraitzea.\nEraginkortasuna? Mendeetan zehar baliagarria izan da. Iraunkortasuna bermatu duelako.\nZein da bere filosofía? Nik esango nuke logika ekozentrikoa dela. Lurrak eta ondasunak baserrikoak, familikoak dira, eta etxeko jaun bakoitzak bere belaunaldiko kudeatzailea baino ez da. Baserriak familia baten historia gordetzen du. Atzera begira, baserriak bere nortasuna eta sustraiak ditu eta etorkizunari buruz bere betebeharrak eskatzen ditu, batez ere, bere osotasunean eta hartutako baino modu hobeagoan hurrengo belaunaldiari uztea.\nOndorioz, esan genezake baserriaren dinamika ekozentrikoa izan dela. Baserria eta familiaren iraupena, denboran zehar bermatu nahi izan duelako.\nEta azken galdera. Logika ekozentrikoa ba dauka zentzurik gaurko gizarte globalizatu honetan? Nire ustez inoiz baino gehiago.\nBeñat, zuk diozun bezala: “Beraz imaginatu beharko ginuke eredu tradizional arraberritu bat”.\nBeñat Castorene 2019-05-29 18:38\nDefinizio baten baten bila, hau aurkitu dut:\n” une éthique où le critère d’appréciation(d’un acte)est sa conséquence sur l’écosystème, la communauté, l’espèce”.\nHau ote izango litzateke ekozentrismoaren definizioa zuretzat?\nIraultzalariek esplikatzen zuten primantza “liberté egalité, fraternité” kontra zegoela eta horrengatik etxeko jaunak soilik hitz egiten zuten eta erabakitzen parropia asanbladeetan.\nIparraldean gehiengoak ( abertzaleak araiz barne) horrela pentsatzen du\nErrealitatean hiriko burgesiak nahi zuen primantza ezeztatu lurren salerospena eta merkatua askatzeko bere probetxurako.\nEmaiten duzun pista ekozentrikoa enetako interesgarria da. Objekzioak jinen dira libertatearen eta egalitatearen izenean.\nGlobalizazioaren uholdea ikusita, ez ote da berandu transizioa eta egogipena egiteko?\nZer oinarrizko estruktura sozio ekonomiko ikus zinezake desagetzear diren baserriak ordezteko?\nBeñat Castorene 2019-05-29 19:01\nErresistentzia marxismoa ez dut gutiesten, harenganik ere ikasi dut, batez ere diskurtso politikoak demistifikatzeko, abertzaleenak barru.\nOraingoan ere lagun gaitezke, beste pentsa molde batzuen pare.\nBainan, Erresistentzia, zinez ezdakit nola Marxek baloratuko lukeen gu bezalako burges tipien bizi nahi tematsu eta desesperatu hau?\nInportanteena eta erraldoia da zure bukaerako esaldia edo galdera:\n“Eta korronte filosofiko bat bada gure irtenbidea, ezin aurresan honek nolakoa izan behar duen, zer aurrebaldintza izan behar dituen. Hemendik has gaitezke”.\nArandi 2019-05-30 15:49\nGehiengo etikak, logika antropozentrikoaren inguruan (dena gizakiarena eta gizakiarentzat) garatu dira.\nAlderantziz gurean, logika ekozentriko ikuspen batetik, gizakiak eta ondasunak modu egokian uztartuz, baserriaren garapena modu iraunkorrean ulertzen da. Aurretik jasotakoari eta datorren belaunaldiari begira.\nArrazoia duzu garaiko progresistak, gure hiriko burgesia barne, herriko ohituren aurkako jarrera erakutsi zutela esaten duzunean.\nBeraiek “Liberté” konzeptua erabateko moduan ulertzen dutelako. Gurean, ordez, askatasunaren erabilera bere ondorioekin lotzen da. Hau da, zer nolako eraginak sortzen ditu besteengan. Banaezinak direlako, erabilera zuzen horri BURUJABETZA deitzen diogu.\nEstruktura sozio-ekonomikoari buruz galdetzen duzu. Baina erantzuna eman aurretik, niri iruditzen zait gogoeta sakon bat beharrezkoa dugula estruktura horren oinarriari buruz.\nNire ustez, garatzeko behar den oinarria, pertsonengan eta bere izaeran dago.\nBegira dezagun atzera. Baserria nola eta zergatik sortzen da? Zeintzuk dira bere ezaugarriak? Zer eragina izan du bertako biztanleen izaeran? Eta alderantziz, Zer eragina izan du biztanleen izaera baserriaren iraunkortasunean?\nBaserria gizakiak dituen beharrak asetzeko, naturari egokipen prozesuaren emaitza izan da.\nBere ezaugarri nagusia bere autosufizientzia da.\nEta Autosufizientzi helburu horrek, belaunaldiz belaunaldi, izaera autonomoa duten pertsonak sor arazi ditu.\nBaina baserria ekosistema irekia bat da. Besteekin, auzokoekin, harremanetan dagoena. Eta elkarlanean eta elkar onurako harremanak sustatu ditu.\nOndorioz, ekosistemaren oinarria, sujeto autonomoak (bere burua zaintzeko gai direnak) eta elkarlanerako prest daudenak (denoren onurako) dira.\nEta azken galdera. Ba al dugu behar den oinarri sendoa bere gainean estruktura parte hartzaile bat eraikitzeko?\nMikelats 2019-05-30 18:44\nEkozentrismoaz ari zaretela, hona Paul Kingsnorth pentsalariaren hausnarketa distiratsua:\nBenat Castorene 2019-05-30 21:35\nArandi jauna, emaiten duzun burujabetza hitzaren esan-nahia, pertsonaren mailan, ez zitzaidan egundaino ohikoa, bainan, konplexuagoa bada ere, zentzuduna dirudi, barnean integratzen baitu gure komunitatearen alderako arreta eta errespontsabilitate eginbidea.\nEgia da alde haundia dagoela nik, gehienetan kolektibitate baten mailan, emaiten diotan zentzu arruntarekin, alegia, besteen ganikako independentzia edo autodeterminazio ahala.\nBeharbada ene errua da eta besteek zuk bezala ulertzen dute. Inkesta bat eginen dut ingurukoen artean.\nArtetik erraiteko, baserriarekiko analogia eraginkorra izanen da oraindik guretzat. Gero ta hobeki ulertzen dut asko gustukoa dutan filosofo frantses bat, erraiten zuelarik analogiaren erabilera izan zitekeela arrazoiketa diskurtsiboa bezain eraginkorra errealitatea konprenitzeko.\nBeharrak derrigortuta gure arbaso batzu suertez burujabeak zirenek sortu zuten bizimodu autozufizientea, ekozentrikoa eta iraunkorra. Familia giro horretan jaio eta hazi ziren haurrek ondarea garatu eta belaunaldiz belaunaldi transmititu.\nAdos, bainan, galdera bat gelditzen da: Zergatik ez du segitu irauten? edo behintzat modu endogenoan barnetik eraldatu baldintza berrietan bizirauteko ? Nun zetzan bizi modu eta zibilizazio horren ahulezia ?\nEne galderari beste galdera honekin erreferatzen duzu :\n« Ba al dugu behar den oinarri sendoa bere gainean estruktura parte hartzaile bat eraikitzeko? »\nEkosistemaren oinarria baldin bada, diozun bezala, sujeto autonomoak « (bere burua zaintzeko gai direnak) eta elkarlanerako (denoren onurako) » prest daudenak, orduan aitortu beharra dago giza-oinarri hura, nunbait existitzen bada, ez dugula ikusten, oso ahula dela, edo segurago sortzekoa dela oraindik\nHain segur, hau bera egin zukeen Arizmendiarrietak bere garaian, hemen guk egin ez duguna. Hamar bat urte luzez lehen kooperatiba sortu aintzin, gazte burujabe ( eta ez ote piskabat burugabe ere?) tropa bat formatu eta eratu zuen buruan zaukan ekonomia sozial hura garatzeko xedean.\nImaginagarria da, gaur, Arizmendiarretaren karisma eta bisio filosofikoa lituzkeen gizaki bat edo segurago kolektibo bat?\nImaginagarria da, gaur, gizaki edo kolektibo horiek entzungo lituzkeen gazte burujabe ( eta piskabat burugabe) talde hura?\nArandi 2019-05-31 18:02\nZergatik ez diogu eutsi geureari? Hasteko esango nuke barruko eta kanpoko faktoreak daudela.\nZeintzuk izan dira aldaketaren mugarri erabakigarrienak? Ez naiz historialaria baina aipamen batzuk nabarmenduko nituzke:\nHirien sorrerak (XIII-XV) garren mendeetan. Eremu politikoan lege zaharrei eusten diote baina eremu zibilean, “carta-puebla” bidez fuero indibidualista (arrotza) sartuko da gure artean.\nHirietatik, gero eta jende eta ideología berri gehiego sartuko da. Batez ere hirietan, zaharra ala modernitatearen aurrean gizarte banaketa sakon bat sortuko du.\nFrantziako Iraultza ere erabakigarria izan da. Gure hiriko burgesiaren laguntzarekin, erantzunkizun gabeko indibidualismoa nagusituko da.\nOndorioa: Geurea zen persona eta taldearen arteko oreka galbidean jartzen da.\nIndustrializazioarekin, etorkin andana eta beraiekin logika kolektibista berri bat iritsiko zaigu. Pertsonaren norbanako alderdia gutxiesten duena.\nEgun, gizakiaren ikuspegi aldebakarreko eta antagonikoak diren bi paradigma arrotz artean itolarrian gaude. Itzal handikoak dira eta lanbro artean, izkutuan uzten duten gure izaera eta bere berreskurapena.\nEta gehien interesatzen zaidana: Egoera zail honetan gure logika komunitarioa ba al du etorkizunik? Zerbait aporta al dezake?\nBi paradigma nagusientzat, indibidualismoa eta kolektibismoa izaera antagonikoa dute . Alderantziz, euskal ikuspegitik biak osagarriak dira eta bien arteko oreka bitartez antagonismoa murriztu eta elkarlana erraztu lezake.\nBadakit nire iritzia partziala dela bihotzez geurearen alde egiten dudalako. Baina ez dut uzte planteamentu folklorista bat denik, alderdi aberasgarri asko dituelako, gaur egun ere baliogarriak direlako: Ekozentrismoa, lanaren garrantzia, pertsonaren izaera kontrajarria modu osagarrian ulertzea.\nAdibide bat. Hain estima handian dugun Auzolanaren ezaugarriak ez al dira gaurko “subsidiaridadearen printzipio” modernoaren antzekoak?\nBenat Castorene 2019-05-31 23:17\n« Egoera zail honetan gure logika komunitarioa ba al du etorkizunik? Zerbait aporta al dezake? » galdatzen duzu.\nIduritzen zait oraiko indibidualismo errabiatua ez dela gure arazoen soluzioa, alderantziz gero ta gehiago arazo sortuko duela, deseuskalduntzea, korrupzioaren alderako gure ahulezia, giza harreman eskasak, lanean batez ere, injustizia, desmasia ekologikoak eta abar.\nKonbentzitua nago gure logika komunitarioak asko ekar lezakeela\nIduritzen zait ere etorkizuna baduela. Behintzat izan behar luke eta maite nuke euki dezan.\nHasiera batean bide elitista segituko du seguraz ere\nEne inpresioa da esperimentatu beharko dela neurri tipiko estruktura sozio ekonomiko batzutan.\nAuzolanak antza badu araiz subsidiaridadeko printzipioarekin, Estatu zapaltzaileei diru-laguntza galdegiten ez dieguno.\nBeñat Castorene 2019-06-01 08:51\nBarkatu erantzuteko denbora ez emaitea gatik, baian zure azken iruzkin interegarria piskabat hobeto irakurriz gero, konturatzen naiz, gure ikusmolde komunitarioaren ez eutsi izanaren arrazoia esplikatzeko ez duzula asko garatzen “barruko faktore”a.\nAlta desiratzen duzun “egokipen”a martxan eman nahi badugu, gure arreta justu horretan kontzentratu beharko ginuke eta adibidez aztertu zertan zetzan baserri eta auzoaren antolaketa sozio ekonomikoaren barruko ahulezia burgesiaren eta frantses iraultzalarien diskurtso seduzigarriaren aurrean.\nArandi 2019-06-01 16:06\nBarruko aldaketa ulertzeko, kontuan hartu behar duguna zera\nda. Pertsonaren izaera kontrajarria eta aldakorra dela. eta gizaki bakoitzarena gizartean orokortzen dela.\nPertsona guztietan alderdi indibiduala eta soziala uztarturik daude eta banaezinak dira. Bat ezin da ulertu bestea gabe. Biak pertsona guztien izaeraren osagaiak dira.\nErlazio hori dinamikoa denez aldakorra da eta uztarketa horretan nagusitzen den alderdiak definituko du pertsonaren izaera. Beraz, orokorrean, hiru motako izaera izango genituzuke:\nIndibidualista. Norbanakoa gailentzen denean.\nKolektibista. Taldea gizabanakoaren gainean ipintzen duena.\nOrekatsua. Biak modu osagarrian uztartzen direnean. Mendeetan zehar hau izan da euskaldunen izaeraren ezaugarria nagusia.\nOhikoa zen oreka, indibidualtasunaren aldera joango da erortzen. Burgesiaren modernismoaren izenean eta nola ez, irabazi ekonomiko partikularraren mesedetarako.\nBanaketa eta barruko borrokak emango dira, burgesiak eskeintzen duen modernismoaren alde batetik eta tradizioaren defendatzaileak bestetik. Adibide bezala, batzuk aduanak kendu nahi dituzte, progresismoaren izenean eta bere negozioen mesedetarako eta besteak alderantziz, ez kentzearen alde, orokorrean kaltetuak suertatuko direlakoan.\nLogika komunitarioak balore sendoak ditu eta beharrezko diren egokipenekin berreskuragarriak dira gaurko egoera soziopolitikorako. Aporta ditzake, bai arlo politikoan zein ekonomikoan.\nBaino hori datorren asterako utziko dugu, Beñat.\nBenat Castorene 2019-06-02 10:53\nAdos. Landako lehen ildoa bakarrik hasia dukegu doidoia.\nArandi 2019-06-03 16:52\nOrain ere, lehen bezala, ondasunak eta bere erabileraren artekoa, antagonismoaren iturburu nagusia dela esango nuke .\nGure kultura tradizionalean, pertsona eta ondasunen arteko lotura lanaren bidez egin da. Eta praktikan nola zehaztu da filosofía hori? Ba ondasunak, familiari (baserriaren bidez) eta auzoari (komunalen erabileraren bidez) atxikituz, beti lan zuzenaren bitartez.\nEgungo ekonomia globalaren paradigman eta etengabeko aldaketaren zurrunbiloan gaudelarik, ba al dauka zentzurik, gure lurraldean ditugun lantegiak ondasun komunal logika batetik berrikusteko saioa?\nGogoan hartu beharko genuke komunalak gizartearen zerbitzura zeuden ondasunak zirela. Arizmendiarrietak, ikuspuntu hori, industria modernoaren garapenean praktikan jartzea lortu du.\nGarapen komunitario batean, helburu nagusia ez da lantegiko kapitalaren langileen parte hartzea orokortzea, baizik eta enpresaren kapitala eta lan gaitasuna modu egokian uztartuz, bere etorkizunaren zerbitzura ipintzea, IRAUNKORTASUNA BERMATZEKO asmoarekin, datorren belaunaldiari begira.\nLogika komunitarioak aporta ditzakeena zera da:\n–\tErantzunkizun kultura\n–\tLan faktorearen sustapena\nIraunkortasunerako behar diren ezaugarriak sendotzeko.\n–\tPartehartzea, demokratizazioa.\nHori ezin da planteatu eta garatu modu orokorrean, behetik gora baizik, lantokitan, borondatez lortzen diren akordioen bidez.\nEta ondasun komunalak direnez:\n–\tbabes eta laguntza publikoa mereziko lukete\n–\tbaita berme sendoak ere, komunalen onuren aurkakoak diren asmo espekulatiboei aurre egiteko.\nBenat Castorene 2019-06-03 22:22\nEz naiz segur dena untsa konprenitzea, adibidez, « komunal »terminoa zeinek hemen zentzu zehatz daukan alegia zerbait udalerriarena dena. Zure komunal izango da hain segur « collectif » erdaraz, edo, kolektibitate batena, bainan « kolektibo » itzultzen badut « kolektibismo » adituko duzu erruz.\nSuposatzen dut zuretzat « komunal »ak erran nahi duela komunitate batena ( ez indibiduoarena, eta, ez eta ere estatuarena)\nZentzu horretan kooperatiba sozioen komunitatearen ontasuna da. Beraz erran daiteke kooperatiba bat komunala dela. Ez ote ?\nLogika komunitarioa planteatzen dela « behetik gora », beren arauak beraiek idazten dituzten komunitateetan , horrekin ados naiz. Zentzu horretan estatuak « goitik behera » inposaturiko kolektibismoaren logikatik bereizten da.\n« …ba al dauka zentzurik, gure lurraldean ditugun lantegiak ondasun komunal logika batetik berrikusteko saioa? » galdatzen duzu.\nLantegiek ez badute sekulan ezagutu logika hura edo bidenabar galdua badute, indarrean jartzea beti posible izan liteke bainan oso zaila. Plegu txarra hartua denean…\nErrazagoa dirudi, sorkuntza berri batean, araudia definitzea sozioen taldea osatzerakoan eta horrengainean irmo garenean, hasi ekiten. Horrelakoan hausnartzea ezinbestekoa da , hausnartzea bera ekitea da. Berpiztea elitista izanen da hasiera batean, erreferentzia batzu sortu bitartean.\nArandi 2019-06-04 17:49\nKomunalaren ezaugarriak betetzen dituen adibide garbiena eredu kooperatiboa da: langileen parte hartzea, erantzunkizun demokratikoa, kapitala lanaren zerbitzura, tokiko lurraldearekin lotura … denak ekozentrismoaren filosofian sartzen direnak. Eta elkarte laboralak ere hor daude; langileek kapitalaren % 50 baino gehiago dutelarik.\nEta gainontzeko enpresetan komunalaren ezaugarriak ezin al dira garatu? Zergatik ez? Parte hartzea eta erantzunkizuna, lehiakortasuna eta iraunkortasuna, adostu daitezke enpresa eta langileen onurako.\nIndibidualismoak ez du sinisten elkar lanean. Kolektibismoak estatuaren esku uzten du arazoen konponbidea.\nAlderantziz, “Inork emotekoari edo egindakoari begira dagona iñoren mende dago” zion Arizmendiarrietak. Merkatuarengan edo estatuarengan utzi beharrean konponbidea, gure arbasoek, Elinor Ostromek, Arizmendiarrietak eta berak sortutako eredu kooperatiboak erakusten digute etorkizuna, hein handi batean beintzat, gure esku dagoela.\nAhaztu gabe “behetik gora” eta “oinarri sendo” baten gainean eraiki daitekela soilik, lantegi batzuetan behar den “kapital sozial” hori egon daiteke, baina kontua da azken erabakia beraiena dela.\nBerdin enpresa berriak sortzeko ideia berriak dituztenentzat. Laguntza publikoak eman diezazkieke komunalean parte hartzeko asmoa erakusten dutenei.\nEta berriro diot, administrazioak gehiago egin dezake. Gogoan daukat Eusko Jaurlaritzaren leloa: Euskadi, auzolan, bien común.\nLaguntza bai baina baldintza zehatzekin, komunalaren bidetik aterako ez diren bermeekin, espekulazioari aurre egiteko.\nBenat Castorene 2019-06-04 22:35\nMilesker « komunala » hitza ondo esplikaturik , azkenean imaginatzen nuena da guti gora behera.\nHegoaldeko koopertiben fenomenoa hautemangarria da. Gu kopiatzen entseiatu gara hogoita bost urte berantago arrakasta askoz gutiagorekin. Diferentzia esplikatzeko hiru arrazoi eman behar banitu desordenean hauk izango lirateke : beste Arizmendiarrieta bat falta, euskal gizarte bat derrotatua eta BABko hirigunearen garapenak ezkaintzen zizkigun lanpostu « dena prest » oparituak.\nBainan orai, iduri du ez ez dela lehen bezain erraza koperatiba bat sortzeko.\nIzan ere, merkatu globalizatua a askoz konpetitiboagoa da , hasierako ezinbesteko inbertsioa askoz haundiagoa da, eta, belaunaldi berriek proportzioz aurrezki gutiago dute (eta horretan baratzen naiz bestenaz aztuna aurkituko naute…)\nBeharbada horrengatik, ezbaniz oker, gaur egun ume bezain kooperatiba berri sortze guti dago.\nAlta, ados gara pentsatzeko biak batera behar ditugula gure herriak existitu nahi badu.\nZer behar dugu Arizmendiarrietaren berrinkarnazio bat ? gure baserrien eta koopertibeen haritik estruktura sozio ekonomiko komunala berri bat ?\nArandi, nahi baduzu landa hau utz ginezake alfer pausuan boltabatez, ni bederen gauza berak errepikatzen hasia naizela iduritzen zait eta\nArandi 2019-06-05 11:29\nGustura aritu naiz zurekin filosofatzen\nGure kulturaren defentsa trakets bat bitartez


Ekonomia - hamaika telebista - Page #4\nArabako metalgintzako langileek deitutako greba egunetako hirugarrena eta azkena izan dute gaur. Aurreko egunetan bezala, piketeak izan dira hainbat enpresatan, eta Gasteizko Bilbo plazatik abieatu dute manifestazioa.\nPozik agertu dira sindikatuak greba egunetan jaso duten erantzunarekin.\nBizkaiko metalgintzako sindikatuek ultimatuma eman diote patronalari. Ostegun honetan zortzigarren bilera egingo da patronalarekin eta KPIaren gainetik dagoen soldata igoera lortzeko borrokatuko dira.\nEusko Jaurlaritzak 8.764 lanpostuko lan eskaintza publikoa onartu du 2022rako. 1.686 plaza Euskal Autonomia Erkidegoko Administrazio Orokorrari dagozkio, 3.040 Hezkuntza Administrazioari, 315 Segurtasun Administrazioari eta 3.723 Osakidetzari. Izena emateko epea zabalik da jada.\nEskala bakoitzean bi hautaketa prozesu mota egongo dira. Alde batetik, enplegua finkatzeko salbuespenezko prozesu bat, lehiaketa bidez egingo dena. Bertan, deialdi bakoitzaren oinarrietan zehaztutako merezimenduak baloratuko dira, hau da, esperientzia urteak antzeko lanpostuetan, titulazioa edo hizkuntzak.Bestetik, oposizio-lehiaketa bidez burutuko da hautaketa. Prozesu horretan, lehenik eta behin, nahitaezko proba batzuk egiten dira, eta, gainditu ondoren, hautagai bakoitzaren merezimenduak baloratzen dira. Prozesu horien bidez, gainera, lanposturik lortu ez duten pertsonek osatutako lan poltsak sortuko dira.\nGaur egitekoa zen Alconzako 25 kaleratuen kontrako epaiketa. ELA, LAB eta CCOOk Irizarrek ezarritako lan-erregulazioa auzitegietara eraman zuten, baina LABek, soilik, jaso zuen jakinarazpena. Auzitegietan egon dira ELA, LAB eta CCOO sindikatuak eta Irizar enpresako abokatuak, Irizarko zuzendaritza, aldiz, ez da "agertu". Ekainaren 28an izango dute epaiketa. Orain, Alconzako enpresa-batzordea langileekin bilduko da erabaki bat hartzeko.\nEuroeskualdeak 2028rako Donostia-Baiona tren linea bat jarri nahi du martxan. Proiektuak mugaren bi aldeetako aldirietako bi lineak erabiltzen dituzten 34 milioi bidaiariak 122 milioira handitzea ekarriko luke, eta horretarako 83 milioiko aurrekontua izango du. Azpiegitura honen bidez, orain dauden “trenbide-sareen osagarritasuna" bilatzen dute, besteak beste.\nGoizeko lehen orduetan hasi dira piketeak hainbat enpresatan, 10:30ean zutabeak antolatu dituzte Mercedesetik eta Sidenorretik, eta ordubete beranduago elkartu dira biak Gasteizko Plaza Berrian.\nAlconzako 25 langileen kaleratzearen auzia hilabete atzeratu da\nAlconzako 25 langileen kaleratzearen auzia hilabete atzeratu da. Ekainaren 28an aztertuko da Algortako enpresako kaleratzeen auzia. Jaurlaritzari esku hartzeko eskatu dio langileen enpresa-batzordeak.\nSiemens Energyren eskaintzaren inguruan informazio eza salatu dute sindikatuek\nSiemens Gamesa Renewable Energyren akzio guztiak bereganatzeko eskaintza publikoa egin du Siemens Energyk. Christian Bruch konpainia alemaniarraren kontseilari ordezkariak adierazi duenez, "alde guztiei egingo die mesede" bat-egiteak.\nEgoitzak lekuz aldatzeko asmorik, oraingoz, "agendan ez" badute ere, Bruchek aitortu du "negozioarentzat egitura eraginkor bat eratzea" beharrezkoa dela.\nHorrez gain, ziurtatu duenez, Siemens Gamesak Euskal Herrian martxan dituen operazio guztiei eustea da euren asmoa, eta Espainiak "Siemens Energyren baitan ezinbesteko eginkizuna" izaten jarraituko duela zehaztu du.\nSindikatuek Siemens Energyren eskaintzaren inguruan "informaziorik ez" dutela salatu dute eta Siemens Gamesako arduradunekin lehenbailehen biltzea eskatu dute langileek, erosketaren inguruko xehetasunak ezagutzeko. Lanpostu guztiak mantentzea exijitu dute.\nEusko Jaurlaritzak Gaztelagun programan parte-hartzeko baldintzak malgutu ditu ditu. Gauzak horrela, gazte gehiagok izango dute diru laguntza jasotzeko aukera eta denbora gehiagoan jasoko dute. Baina zein da errealitatea? Nola bizi dute gazteek etxebizitzaren afera? Hamaika Telebista kalera atera da gazteen iritzia ezagutzeko.\nEuropak energia berriztagarriak ugaritu nahi ditu klima larrialdiari aurre egiteko bidean\nKalera atera da Arabako metala\nBatzarra atzeratuta, epaiketaren bezperan bilduko dira Alconzako langile-batzordea eta enpresako ordezkariak\nArabako metala lan hitzarmen duin baten aldeko aldarrian aterako da kaleetara\nGaur bilduko dira Alconzako langile-batzordea eta enpresako ordezkariak\nItuna sinatuta, Irizar E-mobility-ko enpresa batzordeak bertan behera utzi du greba mugagabea


Tigre karabina — Armagintzaren Museoa\n1892 Hileko pieza\nAurten 1892 Modeloko Winchester espainiarrak ehun urte betetzen ditu. Tigre karabina gisa ezagututako arma hau GAC enpresak Eibarren egindakoa da. Hori dela eta, hil honetan, uztailean, gure bilduma iraunkorreko modelo hau hautatu dugu hilabeteko pieza gisa.\n1892an elkarte gisa sortu zuten GAC enpresa (Garate, Anitua y Compañía) Juan Jose Larrañagak, Jose Francisco Anituak, Eulogio Anituak eta Nemesio Astaburuagak. Eibarko gainontzeko tailerrek bezala, hasieran armen ekoizpenean jardun zuen: pistolak, errebolberrak, errifleak eta eskopetak. Tigre karabina, Winchester espainiarra izenez ere ezaguna, 1956an hasi zen ekoizten 1939ra arte eta Guardia Zibilarentzat hornidura ofiziala izan zen hainbat urtetan zehar.\nEsan beharra dago hasieran Winchester armak desegokitzat hartu zirela Espainiako Infanteria hornitzeko euren munizioagatik; izan ere, gelditze-indarra eduki arren distantzia luzeetan ez zuten doitasunik. Dena den, arma horien arintasunak eta su-ahalmenak lortu zuten erakargarriak bihurtzea Erregearen eskoltarentzat, non, nahiz eta kopuru txiki batean izan 1873an zerbitzua eman zuten. Geroxeago, 1892an, Winchesterrek behin eta berriro eskatuta eta emandako erraztasunengatik, Espainiako Gobernuak Winchester tercerola motako 2500 unitate erosi zituen.\nAurrerago, modelo hori berori Oviedoko Armen Fabrikan kopiatu zen Guardia Zibilaren Zalduntza hornitzeko. Orokorrean esan daiteke Winchester armek ez zutela arrakastarik izan Espainiako Ejertzitoan. Hala ere, GAC Eibarko armagintza-lantegi txikiak pentsatu zuen arma mota hauek Segurtasun-Indarrentzat eta herritarrentzat produktu bikainak izan zitezkeela. Horrela, 1919an Tigre karabina jaio zen, Winchester 1892 modeloaren kopia, 1926ko martxotik aurrera Guardia Zibilaren Trenbide-Dibisioaren arauzko arma izatera iritsi zena. Modelo honek bi aldaera eduki zituen: motza eta luzea. Lehenengoa Winchester 1892 modeloaren klona zen.\nDena dela, patente eta lizentzia kontuengatik GAC enpresak modelo luze bat sortzea erabaki zuen, mekanikoki motzaren antzekoa baina aldaketa estetiko txiki batzuk zituena. Honela, plagio-salaketa saihestuko zuten. Gure hilabeteko pieza, zehazki, palanka-sistemadun modelo luzea da. 540 mm-ko kanoi-luzera du, 44ko kalibrea, 2800 gr-ko pisua, ildaskadun arima eta kulata intxaurrondo-zurezkoa. Bai GACek egindako Tigre karabinak bai Oviedoko Armen Fabrikan ekoiztutako kopiek Gerra Zibilean erabilera handia izan zuten, bereziki bando errepublikanoan. Gaur egun, bere ekoizpenetik 100 urte pasa eta gero, partikularrek modelo hau erabiltzen jarraitzen dute ehiza-jardueretarako. Horrek berak armaren kalitatearen gaineko erreferentzia ematen digu.


Tina Modottiren bizitza eta Zarauzko emakumezko futbol taldeak hizpide Bolloenean - Arrosa\nArraio Irratia(e)ko Atalka 2017/01/26\nBadakigu urtea aspaldi hasi zela, baina urteko lehenengo saioa gaur egingo dugunez, urte berri ooooon!!! Oraingoan, urtarrileko efemerideak eta Tina Modottiren bizitza izango ditugu hizpide. Emakume hori nor izan zen jakin nahi baduzue, beraz, sintonizatu 99. 3 FM 21:00etatik aurrera.\nBaina ez da hori dena! Izerditan blai saioari aurre hartu diogu eta futbolari buruz hitz egingo dugu guk ere! Zarauzko emakumeak futbolean nola hasi ziren jakingo dugu Agurtzane Loiolaren eskutik, eta plaieroetatik ere bueltatxoa egingo dugu.\nGorkeyan ISEO & DODOSOUND\nFilm biografikoak Zinema Itsuan!


Aeronautikaren euskal sektorea indartuko duen prentsaketa-lantegi berria Abanton (Bizkaia) - SPRI\nArantxa Tapia sailburua ITS Bilbao enpresaren lantegi berriaren irekiera-ekitaldian izan da. Konpainia horrek SPRI Taldearen laguntza jaso du Invest in the Basque Country-ren bitartez\nArantxa Tapia sailburua, inaugurazioan.\nPrentsaketa-lantegiak Europa hegoaldean bakarra den beroko prentsaketa sistema bat eskaintzen du\nArantxa Tapiak, Eusko Jaurlaritzako Ekonomi Garapen eta Azpiegitura sailburuak, asteazken honetan inauguratu du Abanton (Bizkaia) beroko prentsaketa isostatikoa egiten duen Europa hegoaldeko lantegi modernoena. Azpiegitura horrek bultzada handia emango dio aeronautikaren euskal sektoreari. Isostatic Toll Services Bilbao (ITS Bilbao) enpresak lantegi hau martxan jartzeko laguntza jaso du SPRI Taldearen Invest in the Basque Country atalaren bidez (atzerriko inbertsioa erakartzea helburu duen atala), zeinak hainbat programa koordinatu baititu, besteak beste, hauek: Indartu (eremu kaltetuetan kokatutako enpresentzako laguntzak) eta Gauzatu (enplegua sortzen duten inbertsioentzako laguntzak). Inbertsioa 9 milioi eurokoa izan da guztira.\nIsostatic Toll Services Bilbao oso proiektu teknologikoa da, eskaera handia duena errendimendu handiko eta zero akatseko aplikazio kritikoetarako aeronautika, medikuntza nahiz fabrikazio gehigarria bezalako sektoreetan. Hain zuzen, aeronautika sektoreko enpresen eskutik iritsi da Euskadira, teknologia hori behar baitute beren produktibitatea handitzeko eta beren premiak asetzeko.\nBeroko prentsaketa isostatikoa errendimendu handiko produkzio prozesu bat da, kalitate handiko material eta osagaiekin egiten dena. Teknologia horren bitartez, askotariko materialak erabil daitezke balio erantsi handiko eta prestazio ugariko osagai bereziak fabrikatzeko. Teknologia hori Estatu Batuetatik dator, arlo horretan liderra den AIP enpresatik, eta ITS enpresak -biak ITS Bilbaoren bazkideak- doitu du, zeinak hiru zentro baitauzka Estatu Batuetan, zertifikatuta eta baliozkotuta daudenak erreakziozko motorrak egiteko. Proiektuan bada beste parte-hartzaile bat ere, AMEPT, horrelako teknologien erabilpenean adituak diren materialetako ingeniariz osatutako lantalde bat duena.\nAbanto-Zierbenako instalazio hau izango da horrelako teknologiak darabiltzan bakarra Europa hegoaldean, eta baita ere handiena. Bere errendimendu handiko zerbitzuak ez dira izango bakarrik aeronautikaren euskal industriarentzat, baizik eta baita ere Europako beste enpresa aeronautiko batzuentzat, eskabide handiko teknologia baita sektore osoan.\nAtzerriko inbertsioa erakartzeko estrategiaren helburua da Euskadira ekartzea balio erantsi handia duten eta Euskadirentzat lehentasunezkoak diren sektoreetan (RIS 3) enplegua eta inbertsioak sortuko dituzten proiektuak. Hori lortzeko, Invest in the Basque Country atalak eskuz esku lan egiten du euskal klusterrekin (adibidez, aeronautika sektorekoarekin), lankidetza horren bitartez bilatzeko euskal enpresen eskaintza osatu eta hemen ase gabe dauden nitxoak beteko dituzten nazioarteko proiektuak. Hala, goi-mailako teknologia hornitzaileak ekartzen dira gure enpresen lehiakortasuna hobetzeko, eta horren adibide da ITS Bilbao.\n2019an, Invest in the Basque Country-k atzerriko 129 inbertsio proiektu kudeatu zituen; horietatik, 36 arrakastaz itxi dira, zeintzuek berekin baitakartzate 133 milioi euroko inbertsioa egitea, 642 lanpostu sortzea eta 404 mantentzea. Kudeatutako proiektu gehienak Estatu Batuetatik iritsitako produkzio arloko inbertsioak izan dira, ITSren proiektua bezala. Beste hainbat herrialdetako -adibidez Alemania- proiektuak ere landu dira, bai produkzio ezarpenetakoak eta bai I+G zentroetakoak.\n2014an Invest in the Basque Country estrategia martxan jarri zenetik, guztira 136 proiektu itxi dira, horiei esker 2.615 lanpostu berri sortu eta beste 3.409 mantendu direlarik. Guztira, 603 milioi euroko inbertsioa egin da horrelako proiektuetan.


Esposizio gradua – Haitzaren Mintzoa\nGoitik ekipatutako eskalada bideen eta behetik, haitzaren mintzoari jarraituz irekitako bideen arteko desberdintasuna, nabarmena da.\nLehenengoan, ekipatzaileak xehetasun guztiak kontuan hartu eta justu beharrezkoa den lekuetan sartuko ditu espantsioak. Segurtasuna, logika eta praktikotasuna, nabarmenak izaten dira bide hauetan.\nBigarrenean aldiz, bide bakoitza, abentura eta esperientzia iturri berria izan daiteke, mentalitate ezberdina, kemena, haitza irakurtzeko gaitasuna eta hainbat faktore ezberdinen batuketak, oso eskalada ezberdinak eskaini ditzazke.\nBehetik irekitako bide hauek, gradu teknikoa ( 6a, 7a, 8a ) ez ezik, honekiko independentea den beste zailtasun nabarmen bat dute, esposizioa. Esposizioari zuzenean eragiten dioten faktoreak, seguruen maiztasuna eta berauen kalitatea dira.\nKirol eskaladarekiko berezi egiten duten ezaugarriok ordea, ez dira normalean adierazten, eta hutsune horri argitasun apur bat eman nahian, kanpotik inportatutako eskala baten erabilera proposatzen dugu, txoko honetatik.\nSekula ez da zehatza izango (gradu teknikoa bezala), norbanako eta momentuak ikuspuntu ezberdin asko sortaraziko ditu, baino zenbat eta gehiago eskalatu, orduan eta seguruago gaude, eskalada mota hauetan, gradu teknikoa bezain besteko garrantzia duela esposizio gradu batek.\nGuztiz objektiboa izatea eta bidearen 40 metroak, 3 hizki soiletan esplikatzea ezinezkoa dela, garbi izan beharko dugu. Modu honetan azaltzea denontzat mesedegarria delakoan gaude. Haitzaren Mintzoa bilgune honetatik, bi graduko sistema normalizatu bat sortzeko apustua egingo dugu aurrerantzean, gure inguru eder hauetan, kanpoko beste edozein tokitan bezalaxe egin daitekeela sinesten baitugu.\nS Txapak baldin badaude R Babes naturala\nS1 Kirol eskaladako ekipamendu arrunt/ugaria, eskaladak ez du behartzen. R1 Oso erraz babestu edo bilatu daitezke babeslekuak\nS2 Kirol eskaladako ekipamendu distantziatua, ez arriskutsua. Seguruen tartean eskalatu egin behar da asko behartu ez arren. R2 Seguru onak izan arren, babeserako aukera zertxobait txikitzen da edo ugariagoa den kasuetan hauek jartzeko trebetasuna behar da. Nahitaezko zatiren bat agertu daiteke\nS2+ Aurrekoaren berdina seguru tarteak handituz eta nahitaezko zatiak gehiago nabarmenduz. R2+ Babeserako aukera edo hauen kalitatea txikitzen doa. Nahitaezkoak diren zatiak azaldu daitezke. Autobabesean eskarmentua behar-beharrezkoa da\nS3 Pasarte erraz nahiz zailak nahitaezkoak dira.\nOrokorrean gaitasun fisiko eta mentala uztartzen ditu. R3 Nahitaezko zati ugari azaldu daitezke eta autobabesa ez da beti nabarmena, seguru batzuen kalitatea eskasten doa. Konpromisoa eta gaitasuna eskatzen ditu\nS3+ Zati zailetan ere espantsioak urrun daude, kontu asko erorikoekin. R3+ Zati zailetan ere, seguruak urrun utzi behar dira. Gertuxeago dauden kasuetan hauek jartzea zaila izan daiteke edota kalitate eskasa izan.\nS4 Espantsioak oso urrun daude elkarrengandik. Konpromiso nabarmena. Zati zail askotan ezin da erori. R4 Erabateko konpromisoa eta gaitasuna eskatzen du. Zati batzuk zailak izateaz gain oso oso arriskutsuak izan daitezke.\nS5 … R5 …\nS6 … R6 …\nAurreko koadroan erakutsitako azalpenek, gradu teknikoarekin lotura estua dute. 6B graduko luze batean zatirik gogorrenak erabat nahitaezkoak izango balira, 6B S3 izatea posible izango litzateke.\n7B graduko luze batean berriz, zatirik gogorrenak normaltasunez babestuta eta aldiz zailtasun gutxiagoko pasarteak oso oso nahitaezkoak izango balira, ez lioke eragingo esposizio graduari eta 7B S2 izango litzateke.\nEsposizio graduak, gradu teknikoarekin lotura estua du beraz.\nAurrekoa Previous post: Harrobia handitzeari ez!\nHurrengoa Next post: Palomares, informazio orokorra


GEUrekin mendira 20/21 ikasturteko egitaraua – Geu Elkartea\nGEUrekin mendira 20/21 ikasturteko egitaraua\nSticky Post\t2020-09-09\tRodriguez(e)ko Esti\tIruzkinik ez\nIkasturte berriarekin GEU elkartearen egitasmo desberdinek martxa hartuko dute laster. Aurten ere GEUrekin mendira taldekoak izango dira lehenengoak ikasturteari hasiera ematen, eta irailaren 20rako antolatu dute lehenengo mendi irteera. Gainera, dagoeneko prest dute 2020/2021 ikasturtean izango diren mendi irteera guztien egutegia.\nIrteeraren denbora kalkulatzeko, kontuan izan ibilbidearen iraupenaz gain abiapuntura iritsi beharra. “Goiza” ipini dugunean, beranduenik 14:30-15:00ak aldera Gasteizen izatea kalkulatzen dugu; “Egun osoa” denean, 17:00-17:30akaldera Gasteizen izan ohi gara.\nGARRANTZITSUA: GEUREKIN MENDIRA ez da gertatu daitezkeen ezbeharren erantzule.\nFederatua egotea gomendatzen da.\nGEU Elkartearen proiektuen bilduma\nZuek Zarete GEU\nIruzkinik ez "GEUrekin mendira 20/21 ikasturteko egitaraua"


… eta uretara! Beldurrik gabe, arnasketa kontrolaturik eta flotatzen ikasitakoan, uretan aurrera egiteko besoak eta hankak nola mugitu behar diren ikasteko une aproposa da. Praktika segurtatzen duten kortxoak edo koltxoiak lagungarri har daitezke. Estiloa perfekzionatze hori gerorako utzita, oraingo kontua da besakadak emanaz, beso eta zangoen mugimenduak koordinatuaz gustura sentitzea. Ariketa ludikoz haratago, murgilketa egiten ikasteak garrantzi handia du, batez ere azalera berehala igo eta igerian hasteko. Igerian ikastea erraza da, beraz; seme-alabek ere ikas dezaten nahi bada, gurasoek badakitela frogatzeak garrantzi handia du.


Reala, Europako txapeldunorde | Kirola | Berria\nReala, Europako txapeldunorde\n7-0 galdu du Amsterdamen aurka belar hockey Txapeldunen Kopako finalean\nRealeko jokalariak gl bat ospatzen, finalerdietako partidan. Reala\n2019ko apirilak 22 18:16\nRealak ezin izan du ezustekoa eman, eta Europako txapeldunorde izango da. Eurohockeyko Txapeldunen Kopako finala 7-0 galdu du Amsterdamen aurka. Kontrarioak ziren faborito garbi eta nagusitasun handiz gailendu dira. Txuri-urdinak, dena den, ez dira burumakur itzuliko, mugarri historikoa ezarri baitute.\nEuropan taldeka jokatzen den txapelketa garrantzitsuena da Eurohockey. Reala sasoi honetan ligan ez dabil fin, baina iragana denboraldian txapeldun izan zen. Europan gozatu dituligako garratzan.Herenegun Alster Alemaniako txapeldunari 2-1 irabazi zion, eta finalerako sailkatu zen —Alsterrek hirugarren postuan bukatu du—\nLaino batean zen, baina Amsterdam talde profesionalak jaitsi du. Partida hasi eta berehala bi gol sartu ditu bi penalti kornerretan, eta beste bat lehen laurdena amaitu aurretik. Ordurako Realak bazekien oso zaila izango zela irabaztea. Etxekoak nagusi izan dira partida guztian eta Priscila Jori izan da txuri-urdinen jokalari onena.


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2013ko maiatza\nHilaren 1ean, 9etan, Delta Cephei izar aldakorraren distira maximoa; magnitudea 3,5etik 4,4ra aldatzen zaio 5,366 egunean behin. Hilaren 6an, 12an, 17an, 22an eta 28an izango dira beste maximoak.\nHilaren 3an, Eta Aquilae zefeida-motako izar aldakorraren distira maximoa; magnitudea 3,5etik 4,4ra aldatzen zaio 7,177 egunean behin. Hilaren 10ean, 17an eta 25ean izango dira beste maximoak.\nHilaren bukaeran, ilunabarrean, ikuskizun ederra: Merkurio, Artizarra eta Jupiter bata bestetik oso gertu, mendebalde ipar-mendebaldeko horizontean.\nAldi paregabea Saturno eta haren eraztunak +18º-ko inklinazioarekin ikusteko. Planetaren itzala ikusi ahal izango dugu eraztunetako ipar-ekialdean.\n02 11:16 Ilbehera.\n03 Gutxieneko librazioa latitudean (b = –6,78º).\n05 Gehienezko librazioa longitudean (l = 6,15º).\n09 19:13 Beheranzko nodotik pasatuko da.\n10 00:25 Erantzun-itxurako eguzki-eklipse zentrala. Australian eta Ozeano Pazifikoan ikusi ahal izango da, bai eta Papua Ginea Berrian eta Salomon uharteetan ere.\n10 00:30 Ilberria.\n11 00:12 Konjuntzio geozentrikoan Artizarrarekin, 1,4º-ra.\n12 13:08 Konjuntzio geozentrikoan Jupiterrekin, 2,6º-ra.\n13 13:54 Apogeotik pasatuko da (Ilargiaren eta Lurraren arteko distantziarik handiena): 405.854 km (perigeoan baino 47.467 gehiago).\n17 Gehienezko librazioa latitudean (b = 6,85º).\n18 04:36 Ilgora\n20 Gutxieneko librazioa longitudean (l = -7,38º).\n23 09:33 Konjuntzio geozentrikoan Saturnorekin, 3,7°-ra.\n24 04:35 Goranzko nodotik pasatuko da.\n25 04:00 Ilargiaren ilunantz-eklipse partziala. Amerika osoan, Atlantikoan, eta Europako eta Afrikako mendebaldeko muturrean egongo da ikusgai.\n25 04:26 Loreen Ilbetea. Eguzkia sartu baino pixka bat lehenago aterako da, eta eguna argitu eta gutxira sartuko.\n26 01:57 Perigeotik pasatuko da (Ilargiaren eta Lurraren arteko distantziarik txikiena): 358.387 km (apogeoan baino 47.467 gutxiago).\n30 Gutxieneko librazioa latitudean (b = -6,75º).\n31 19:00 Ilbehera.\nMerkurio (arratsalde amaieran ikusi ahal izango da, hilaren 20tik aurrera); orbita-abiadura: 172.440 km/h\nGoi-konjuntzioan izango da hilaren 11n, eta ezingo da ikusi hilaren 20a pasatu arte. Orduan, mendebalde ipar-ekialde horizontean ikusi ahal izango da, Eguzkia sartu eta ordubetera. 2 h eta 6 h bitarteko igoera zuzena. +10º eta +25º bitarteko deklinazioa. Piscisen hasiko du hila; ondoren, Ariesera igaroko da, eta handik, azkar, Taurusera. Magnitudea -1,3tik -2,1era igoko zaio hilaren 14an, eta -0,6ra jaitsi ikusgai dagoen egunetan.\nArtizarra (arratsaldearen amaieran ikusi ahal izango da); orbita-abiadura: 126.000 km/h\nEguzkia baino 45 minutu geroago ezkutatuko da hilaren 1ean, eta Eguzkia sartu eta ordu eta erdira hilaren 31n. Oso ondo ikusi ahal izango da arratsaldearen amaieran, mendebalde ipar-mendebaldeko horizontean. 3 h eta 5 h bitarteko igoera zuzena. +17º eta +24º bitarteko deklinazioa. Ariesen egongo da hilaren hasieran, eta Taurusera pasatuko da berehala. -3,9ko magnitudeari eutsiko dio.\nMarte (ezin da ikusi hilabete honetan); orbita-abiadura: 86.760 km/h\nEzin izango zaio behatu, Eguzkia baino ordu-erdi lehenago bakarrik aterako delako hilaren 31n. 2 h eta 3 h bitarteko igoera zuzena. +15º eta +20º bitarteko deklinazioa. Ariesen egongo da, eta gero, hilaren amaieran, Taurusen. Magnitudeak behera egingo du pixka bat, 1,4tik 1,6ra.\nJupiter (gauaren hasieran ikusi ahal izango da); orbita-abiadura: 47.160 km/h\nHilean zehar, Eguzkiaren itxurazko posiziorantz hurbilduko da; beraz, denbora gutxiago egingo du gure eremu ikusgaian. 5 h-ko igoera zuzena. 22°-tik 23°-ra bitarteko deklinazioa. Hil osoan Taurusen izango da. Magnitudeak behera egingo du pixka bat, -2,0 tik -1,9ra.\nSaturno (gau osoan ikusi ahal izango da); orbita-abiadura: 34.560 km/h\nOposiziotik igaro da apirilaren 28an. Arratsaldearen bukaeran aterako da, ekialde hego-ekialdeko horizontean. Erraz bereiziko da izar gutxi dagoen zeruko eremu batean. Erretrogradazio-begizta egiten ari da; beraz, Librak atzera egingo du Virgon sartu arte, eta ez da Librara itzuliko irailaren 1era arte. Planetak eraztunetan egiten duen itzala ikusten hasiko gara. Oraindik ere, diametro handiko teleskopio batekin behatzeko aukera bikaina. 14 h-ko igoera zuzena. -11°-ko deklinazioa. Libran hasiko du hila, eta Virgora igaroko da gero. Magnitudeak behera egingo du pixka bat, 0,1etik 0,3ra.\nHilaren 3an, 09:26an, Titan elongaziorik handienean planetatik ekialdera.\nHilaren 11n, 05:56an, Titan elongaziorik handienean planetatik mendebaldera.\nHilaren 19an, 06:52an, Titan elongaziorik handienean planetatik ekialdera.\nHilaren 27an, 03:24an, Titan elongaziorik handienean planetatik mendebaldera.\nUrano (ezin da ikusi hilabete honetan); orbita-abiadura: 24.480 km/h\n0 h-ko igoera zuzena. +3º-ko deklinazioa. Hil osoan Piscisen izango da. 5,9ko magnitudeari eutsiko dio.\nNeptuno (ekialde hego-ekialdeko horizontean ikusi ahal izango da); orbita-abiadura: 19.440 km/h\nEgunsentia baino lehentxeago ikusi ahal izango da teleskopio on baten laguntzaz eta haren posizioa ezagututa. 22 h-ko igoera zuzena. –10º-ko deklinazioa. Hil osoan Aquariusen izango da. 7,9ko magnitudeari eutsiko dio.\nMaiatzeko beste efemeride batzuk\n01 Asteazkena. Eguerdian, 2.456.414. egun juliotarra hasiko da; Kristo aurreko 4713ko urtarrilaren 1eko eguerditik igaro diren egunak dira horiek. Kalkulu astronomikoak errazago egiteko erabiltzen da datu hori. XVII. mendeko eruditu frantses batek, Joseph Justus Scaliger-ek, zehaztu zuen data hori, garai hartako hiru ziklorik garrantzitsuenek bat egiten zutelako: 28 urteko eguzki-zikloak, 19 urteko ilargi-zikloak eta erromatar zergen 15 urteko zikloak, “erromatar indikzio” deiturikoak\nEgunak 14 ordu eta 9 minutuko iraupena du hilaren 1ean, eta 15 ordu eta 10 minutukoa hilaren 31n.\nHileko azken egunean, lehenbizikoan baino 30 minutu lehenago aterako da Eguzkia, eta 31 minutu geroago ezkutatuko da.\n05 Pazko ortodoxoa (2013ko apirilaren 22 egutegi juliotarrean).\n06 Eta Akuarida izeneko izar iheskorren maximoa. Apirilaren 19tik maiatzaren 28ra egongo dira aktibo. Halley kometarekin batera egongo dira, urriko Orionida izenekoak bezala.\n14 Eguzkia, itxuraz, Taurus konstelazioan sartuko da (53,38°).\n14 12:00etan, denboraren ekuazioa urteko lehen maximo negatibora iritsiko da (3 min 40 s).\n20 Astrologiaren arabera, Eguzkia Geminin sartuko da (60º).


'Oroimen bizia, Azpeitiko auzoak XX. mendean' liburuaren lau ale zozkatuko ditu Uztarriak - Uztarria (Azpeitia)\n2016ko urt. 26a, 10:21\nLaxaro Azkunek idatzitako Oroimen bizia, Azpeitiko auzoak XX. mendean liburuaren lau ale zozkatuko ditu Uztarria Komunikazio Taldeak, Uztarriako bazkide direnen artean.\nLiburua eskuratu nahi duten bazkideek galdera honi eman behar diote erantzun zuzena: Zenbat auzo agertzen dira liburuan?\nErantzunak uztarriazozketak@gmail.com helbidera bidali behar dira, parte hartzen duen bazkidearen izen-abizenak eta harremanetarako telefono zenbakia emanez. Urtarrilaren 29a, ostirala, 10:00ak baino lehen bidali behar dira erantzunak. Ostiralean bertan jakinaraziko ditu Uztarria Komunikazio Taldeak saridunen izenak, Uztarria.eus-en. Liburua non jaso adierazteko, saridunekin harremanetan jarriko da Uztarria, beraz ez ahaztu mezuan telefono zenbakia jartzea.\nUrtarrila hasieran aurkeztu zen Oroimen bizia, Azpeitiko auzoak XX.mendean liburua Sanagustinen. Laxaro Azkunek idatzi du eta Azpeitiko Udalaren Hezkuntza sailak argitaratu. Azpeitiko auzoetan XX. mendean, bereziki hasierako eta erdialdeko hamarkadetan, bizimodua eta ohiturak nolakoak ziren jasotzen da liburuan.


Txakurrak lotuta eraman beharko dira Gasteizen, berdeguneetan izan ezik | Herriak eta hiriak | EITB\nTxakurrak lotuta eraman beharko dira Gasteizen, berdeguneetan izan ezik\nTxakurrak parke eta lorategi publikoetan aske ibiltzeko eremuen gaineko dekretua indarrean sartu du astearte honetan Gasteizko Udalak.\nTxakur baten EiTBren artxiboko argazkia.\nTxakurrak parke eta lorategi publikoetan aske ibiltzeko eremuen gaineko dekretua onartu du Gasteizko Udalak, eta astearte honetan, urriak 10, sartuko da indarrean.\nHori dela eta, txakurrak lotuta eraman beharko dira beti Gasteizko kaleetan, hiriko berdegune gehienetan eta Eraztun Berdeko zenbait lekutan izan ezik.\nGorka Urtaran Gasteizko alkateak jakinarazi duenez, "berdeguneetan bakarrik egon ahalko dira txakurrak aske, arriskutsu izan daitezkeen txakurrak izan ezik, horiek beti joan beharko baitute lotuta".\nDatorren asteartetik aurrera, txakurrak lotuta eraman beharko dira #Gasteiz en https://t.co/0oauPHGI3H pic.twitter.com/PsLv3fcpyv\nTxakurrak araututako tokietatik kanpo aske uzten dituztenei gutxienez 120 euroko isuna ezarriko zaie. Halere, Urtaranen arabera, urrian zehar kontzientziazio kanpaina egingo dute, eta udaltzainek abisuak baino ez dizkiete emango lege-urratzaileei, eta azarotik aurrera hasiko dira isunak ipintzen.\nEraztun Berdean txakurrak aske ibiltzeko aukeraren gainean, "Salburuan, Zabalganan, Olarizun, Armentian eta Zadorran, espezie basatiei ez eragite aldera, txakurrek, oro har, lotuta joan beharko dute, salbu eta berariaz seinaleztatutako lekuetan", esan du Urtaranek.\nBestalde, txakurrak aske ibiltzeko berdeguneetatik kanpo gelditu dira Katedraleko parkea, Unibertsitate-campuseko lorategiak (Maria de Maeztu lorategia salbu), Prado parkea eta Florida parkea (Uraren Ezkutuko Lorategia barne).


ESKORBUTO bizitzarik makabroenak\nHemen zaude -> Artikuluak / Atzera Begira\nGotzon Hermosilla 2009-11-05\nEskorbuto bideo omenaldia.\nElkarrizketa + Cuidado\nUrte asko dira Eskorbuto desagertu zenetik, eta badirudi Santurtziko taldeak inoiz baino ospe eta jarraitzaile gehiago daukala. Mitoa gehiago elikatzeko inolako asmorik gabe, hona hemen Eskorbutoren ibilbidearen laburpena, ikuspegi pertsonal batetik idatzia. Taldeak utzitako lorratzak hori eta gehiago merezi du.\n70etako hamarkadaren amaieran, Bizkaiko itsasadarrari sorturiko tumore gaiztoa zen Ezkerraldea. Aurreko urteetako industrializatze basatiaren eta espekulazio eroaren ondorioz, milaka langile, etorkinak horietako asko, eta haien seme-alabak auzo baztertuetako etxeetan pilatzen ziren. Kutsadura zela-eta, arnas aparatuaren gaixotasun tasa Europako altuena zen alde horretan, eta krisi ekonomikoaren eta Euskal Herriak pairatzen zuen errepresio bortitzaren eraginak ere nabariak ziren. Hurrengo urteetan, industriaren eraispen prozesuak egoera okerragotu baino ez zuen egin. Gazte askoren etorkizuna langabezia, delinkuentzia eta marjinazioa zen.\nLeku eta garai horretako semeak ziren Eskorbutokoak. Auzo marjinal bateko hiru gazte, umetatik poliziaren jazarpena, droga eta bortizkeria bertatik bertara ezagutu zituztenak, eta haien frustrazioei rockaren bitartez bide eman zietenak. Punkarekin loturik gelditu dira betiko (nahiz eta Josu Expositoren eragin muskalik handiena The Who eta New York Dolls izan), baina haien musika moda, etiketa eta joera guztia baino harago zihoan. Punka inoiz existitu izan ez balitz, Eskorbutok asmatuko zukeen. Benetakoak ziren, gordinak, egiazkoak. Bizi ziren moduan jotzen zuten, eta, haientzat, rocka eguneroko bizimoduaren luzapena baino ez zen. Eta horrek, jakina, askoren estimua eta beste askoren gorrotoa ekarri zien.\n80etako hamarkada jaio berria zenean sortu zen Eskorbuto, Santurtziko kaleetan. Josu Exposito Zaramakoekin ibilia zen (talde horren lehenengo LP-an dagoen\nPaddy Rekalde (Susa)Kritikak\nLluvia, hierro y rockKritikak\nBarakaldo revienta, Historia Secreta del punk rock en Barakaldo 1979-2012Kritikak\n"Gure agintariei esango nieke Berlin, Hanburgo, Amsterdam edota Bonbaitik buelta bat emateko"Elkarrizketak\nGETXO SOUND LIBURUABerriak\n"160 metros: Una historia del rock en Bizkaia" dokumentala Interneten estreinatuko da datorren urtearen hasieranBerriak\n"160 metros: Una historia del rock en Bizkaia" dokumentalaren lehen kapitulua bihar, hilak 24, estreinatuko da internet bidezBerriak\nBilboko Aste Nagusiko Bertako Pop-Rock Erakustaldiak 30 urte bete dituBerriak\nLoraldia jaialdiaren 2. edizioa aurkeztu duteBerriak\nUltimatum taldea bueltatu daBerriak\nFLORES EN LA BASURAKritikak\nESKORBUTO TALDEAREN HAINBAT DISKOREN BERRARGITARAPENA IRAGARRI DUTEBerriak\n'Esto no es Rock Radical Vasco' bira abianBerriak\nThe Clash: Punk, rock 'n' roll & reggae matxinadaKritikak\nNuevo Catecismo CatBerriak\nTHE CLASH punk kontzientziaArtikuluak\nPATEANDO PORKERIA ...ez da punk patxanga nazkagarriaArtikuluak\nNUEVO CATECISMO CATOLICO disko bat, 1.530 segundo!Elkarrizketak\nNUEVO CATECISMO CATOLICO: Rock and Roll-ari fideltasunezElkarrizketak\nAFONIA eztarri erreakElkarrizketak\nHELLO CUCA estiloa baino gehiagoElkarrizketak\nJINGO DE LUNCH Elkarrizketak\nIGGY POP benetako mutiko basatiaArtikuluak\nCOCKNEY REJETS "Punk gara, Oi! gara"Elkarrizketak\nLENDAKARIS MUERTOS "Nazkatuta gaude ongi jotzen duten taldeekin"Elkarrizketak\nCrucificados por el antisistemaKritikak\nPlease Kill Me, The uncensored oral history of PunkKritikak\n'Bilbao, mierda, rock&roll' bilduma: Garage aretoari omenaldiaBerriak\nRAMONES Familia maitagarriaArtikuluak\nTEXAS TERRI BOMB lehertzeko garaiaElkarrizketak\nKike Turmix, The DocumentaryBerriak\n"Mezua askatzailea zen, akordez josia, teklatuez, baxuez eta gitarkadez"Elkarrizketak\nRIP TALDEKO PORTU ETA KARLOSI OMENALDI-KONTZERTUA LARUNBAT HONETANBerriak\nRIP punkaren 25 urteko historia biziaArtikuluak\nRIP trumoia eten daArtikuluak\nPUNK-OI! kaleetako doinuak, indartsuArtikuluak\nJuan Carlos Lerari omenaldia - Kafe Antzokia (Bilbo)Kritikak\n"THIS IS ENGLAND" FILMA JADA ZINEETANBerriak\nPunk mugimenduak Arte garaikidean izan duen eraginari buruzko erakusketa zabaldu dute GasteizenBerriak


Plentziako Udala - Butroeko Plasentia Museoak Plentziako Itsas Eskolan jartzen du arreta Ondarearen Europako Jardunaldiak direla eta\nButroeko Plasentia Museoak Plentziako Itsas Eskolan jartzen du arreta Ondarearen Europako Jardunaldiak direla eta\n“Ondarea eta hezkuntza”. Horixe da, hain zuzen ere, Europako Kontseiluak eta Europar Batasunak urtero sustatzen dituzten eta gure lurraldean Bizkaiko Foru Aldundiak koordinatzen dituen Ondareari buruzko Europako Jardunaldien aurtengo gaia. Gai ezin hobea da Butroeko Plasentia Museoak antzinako Plentziako Itsas Eskolaren inguruko xehetasunak ezagutzera emateko. 1933 arte martxan egon zen Eskola hau Plentziako Marinelen Kofradiak sustatu zuen eta garrantzi handia izan zuen XVIII. mendean.\nGauzak horrela, urrian zehar Jardunaldi hauetaz gozatzeko xedez Butroeko Plasentia Museora hurbiltzen direnek, “Plentziako itsasketa hezkuntza eta itsas ondarea” aldi baterako erakusketan murgiltzeko doako bisita gidatuetan parte hartzeko aukera izango dute. Ibilbide honek itsasketaren jakintza zaharra eta bere eboluzioa berraurkitzea du helburu.\nPlentziak badu itsas bokazio ukaezina, mendez mende biztanleen eta itsasoaren artean izandako harremanaren emaitza dena. Zerbaitegatik izan zen bertoko nautika eskola Bizkaiko garrantzitsuenetako bat, behintzat, XVIII. mendetik aurrera. Gaur egun, Butroeko Plasentia Museoak Plentziaren historiarekin, oro har, eta itsasketarekin, bereziki, lotutako hainbat objektu (maketak, botozko opariak, argazkiak, tresnak...) berreskuratu eta ikusgai jarri ditu. Bisita gidatuak urrian egingo dira museoaren ordutegiaren barruan, zehazki, asteazken eta ostegunetan (11:00-14:00) eta ostiral eta larunbatetan (11:00-14:00 eta 17:00-20:00).\nJardunek 20 minutuko iraupena izango dute, euskaraz zein erdararaz egiteko aukera egongo da eta leku kopurua mugatua izango da (gehienez 6 pertsona, 3 pisu bakoitzeko), beraz, parte hartu nahi dutenek aldez aurretik eman beharko dute izena 94 677 37 25 telefonora deituz edota contacto@museoplentzia.org helbidera idatziz.\nAurten, Ondarearen Europako Jardunaldien 20 urte egingo ditu Bizkaiak. Kultura Ondareari buruzko asmo handiko sentsibilizazio-programa bat da, Europako Kontseiluak Europar Batasunarekin lankide jardunik sustatua. Europa mailan ibilbide luzea duen ekimenak aurrekaririk gabeko arrakasta lortu du, gaur egun 50 estatuk parte hartzen baitute bertan.\nBizkaian, Foru Aldundiak koordinatzen du kanpaina, 70 udalerri baino gehiagoren eta kulturaren arloko ehun erakunde eta elkarte ingururen laguntzarekin. Urrian zehar ateak zabalik izango dituen jarduera bat da, eta jendeak bere ondarearekin eta historiarekin lotutako baliabide ugari ikusteko eta ezagutzeko aukera izango du. Edizio bakoitzak gai espezifiko bat du, antolatzaile guztientzat baterakoa eta proposamen guztien hari gidaria izango dena. Horri esker, koherentzia handia ematen zaio ekitaldien programa orokorrari, baina, gainera, eta batez ere, oso jarduera landu eta berezien diseinua sustatzen du, urtez urte. Aurtengo gaia “Ondarea eta hezkuntza” da.


Maiatzaren 28rako osatuko dira herriko kontseiluak Ipar Euskal Herrian | Politika | Berria\nNoiz sortua: 2020-05-13 12:01:55\nMaiatzaren 15ean onartuko du dekretua Frantziako Gobernuak, bozen lehen itzuliarekin erabaki ziren herrietarako. Maiatzaren bukaeran argituko dute zer gertatuko den gainerako herrietan.\nMartxoaren 15ean iragan zen herriko bozen lehen itzulia Guillaume Fauveau Tamaina handiagoan ikusi\nMartxoaren 15ean iragan zen herriko bozen lehen itzulia Ipar Euskal Herrian, eta horren biharamunean erabaki zuen konfinamenduan sartzea Emmanuel Macron Frantziako presidenteak. Ordutik, lehen itzulian erabakiak izan ziren herriko etxeetan hautetsiek ez dute kargua hartu ahal izan, eta bigarren itzulia bertan behera gelditu da, behin-behinean. Bozen biharamunean, orain arteko herriko kontseiluen karguaren luzapen bat onartu zuen Frantziako Gobernuak dekretu bidez, eta horien gain izan da herrien kudeaketa konfinamendu garaian.\nKonfinamendutik ateratzea hasi denetik, badirudi posible izanen dela herriko kontseiluak instalatzea. Hala adierazi zuen atzo arratsaldean Edouard Philippe Frantziako lehen ministroak. «Horietako anitz gehienez ere hamabost bat kidekoak dira. Horregatik, babes neurriak errespetatuz, herriko kontseiluak instalatzeko baldintza egokiak daude». Hori uste du Frantziako Gobernua aholkatzen ari den batzorde zientifikoak, eta hala jakinarazi die Frantziako Gobernuak, asanbleako eta senatuko presidenteei helarazi dien txostenean.\nBatzorde zientifikoaren onespena jasota, Frantziako Gobernuak dekretua izenpetuko du maiatzaren 15ean herriko kontseiluen instalazioa arautzeko. Philippek azaldu duenez, maiatzaren 18tik aitzina, herrietako hautetsiek kargua hartuko dute, eta maiatzaren 23tik 28ra, herriko kontseiluak instalatuko dira, auzapezak eta auzapezordeak hautatuta. Babes neurriak errespetatu ahal izateko, herriko kontseiluaren bilkura «edozein lekutan eta herritik kanpo ere» egitea baimenduko du Frantziako Gobernuak.\nBigarren itzulia, ekainean?\nGaldera nagusia lehen itzulian erabaki ez ziren herriei dagokie. Frantziako Kontsituzioaren arabera, gehienez ere astebeteko epean egin behar da bigarren itzulia, baina konfinamendu neurriek bertan behera utzi zuten. Epe hori luzatzea onartu zuten Frantziako Asanbleak eta Senatuak. Zehazki, maiatzaren 23ra arteko epea du batzorde zientifikoak bere iritzia emateko: osasun egoerak baimentzen badu, ekainaren 21ean izan liteke herriko bozen bigarren itzulia, baina ezinezkoa bada, bi itzuliak errepikatu beharko lirateke; udazkenera gibelatzea aipatu dute behin baino gehiagotan. Ipar Euskal Herrian, dozena bat herri dira kasu horretan.


Rwanda taldeak 6.500 euroko laguntza jasoko du Udaletik . diariovasco.com\nRwanda taldeak 6.500 euroko laguntza jasoko du Udaletik\nUdaleko eta erakunde onuradunetako ordezkariak udaletxean. / DV\nHamar proiektu ezberdinen artean banatuko dira aurtengo Iparra-Hegoa lankidetza programari dagozkion diru-laguntzak\nLazkaoko Udalaleko gizarte zerbitzuetako sailak banatu ditu 2016 urteko Iparra-Hegoa lankidetza programari dagozkion ditu laguntzak eta herriko Rwanda taldeak sustatzen duen proiektua izan da dirulaguntza hau jasotzeko aukeratuetako bat. 'Donostiako Elizbarrutiko Misio Ordezkaritza: Masakako eskolan liburutegia eraikitzeko egitasmoa' izeneko proiektua da, Gihara herri ruandarrean kokatua.\nDiru-laguntza jasoko duten beste bederatzi proiektuak honako hauek dira: 'DOA, Denok Osasunaren alde: Beni departamentuko (Bolivia) osasun sistemaren sendotze plana, asistentzia eta formakuntza mailan', 10.000 euro; 'Ilargi beltza Elkartea: Nagaroteko (Nikaragua) desnutrizio kronikoa errotik ateratzea', 3.000 euro; 'Donostiako Elizbarrutia: N'Daliko Aita Pio ospitaleko (Benin) sendagileen prestaketa', 17.800 euro; 'Mundu Solidarioa Helburu: Diriamban (Nikaragua) gaitasun urriak dituzten gazteen integrazioa', 1.400 euro: 'Baltistan Fundazioa: Hushéko (Pakistan) emakumeen heziketa hobetzea', 1.800 euro: 'Lankidetzarako Ingeniaritza: N'Dalin (Benin) lehen mailako irakaskuntzarako eskola eraikitzea', 3.500 euro; 'Bakerako Lankidetza Batzarra: Chimaltenagoko (Guatemala) zazpi emakume indigenen eta beraien familien baldintzak hobetzea', 5.000 euro; 'Derandein: Turkanako (Kenia) gazteen formakuntza eta lanerako gaitasunen trebakuntza sustatzea', 1.500 euro; 'Bikarte: Minskeko (Bielorrusia) ospitale onkologikoan haurrentzat aldi baterako etxebizitzak ezartzea', 1.500 euro.\nAtzo udaletxean egindako ekitaldian, euren proiektuen inguruan aritu ziren gobernuz kanpoko erakunde onuradunak eta Udala eta hauen arteko hitzarmena ere sinatu zuten.\nAurten gainera, lehenengoz, herriko gazte koperanteei euren proiektuekin laguntzeko beka deialdi bat ere egin du Udalak. Gazteei nazioarteko kooperazio bidaietako gastuekin lagun-tzeko modu bat da beka hau eta deialdia urte bukaeta arte egongo da zabalik, beti ere 2016an egindako lankidetza programetarako.\nOraingoz Jésica Canterok bakarrik jaso du laguntza Udalaren eskutik, Kenian burututako lankidetza proiektuagatik, eta atzo udaletxean izan zen baita ere bere esperientziaren berri emateko. Herrialde afrikarrean aitarik gabeko haurrekin lanean aritu zen lazkaotarra, hauen amak lanean ziren bitartean eskolan eta jangelan irakasleei laguntzen. Irailean egin zuen bidaia, uztailean jaso zuen zegokion laguntzaren erdia eta orain, bidaiaren gastuak justifikatu ondoren, beste erdia. Guztira 1.059 euro jaso ditu Canterok eta 'ordainetan' San Benito ikastolako gazteei bidaiaren azalpenak emango dizkie eta abenduan Rwanda Taldeak antolatzen duen Elkartasun Astean parte hartuko du.


Zor ekologikoari buruzko Nazioarteko Zinemaldia - Donostia Mundu Artean\nZor ekologikoari buruzko Nazioarteko Zinemaldia\nData: Martxoak 25,26-19:00-Koldo Mitxelena\nMartxoak 25,26,27-11:00-Ingeniaritza Goi Eskola (Europa plaza,Donostia)\nAurten ere zinemaldia film oso inspiratzaileekin iritsi da; pertsonentzat eta naturarentzat kaltegarriak diren proiektuei aurre egin dieten pertsonen lorpenak kontatzen dizkiguten filmekin. Kasu horietako bat El Salvadorren gertatu zen, herri mobilizazioaren ondorioz, eskala handiko meatzaritza debekatzeko lege bat onartu baitzen. Film horretako protagonista gurekin izango da.\nEkintzaile Ilegalak (meatzaritza proiektu baten kontrako desobedientziari buruzkoa) eta Uraren aldeko gudariak film kanadarra (indigenek eta bertako beste hainbat biztanlek fracking proiektua gelditzea lortu zuten) ere izango ditugu. Horrez gain, Oaxacan parke eolikoek sortutako arazoa ere landuko da (bertan daude estatu mailako enpresak; Iberdrolak, adibidez, bost parke ditu, komunitate indigenen lurretan). Gainera, tokiko adibideak izango ditugu, esaterako, Bolintxu, azken harana eta Aralar, mundua leku den lurra. Zikloan, Indonesia, Panama eta Chiapaseko egoerak aztertuko dira.\nAntolatzaileak: TRADENER (Energia Trantsizio Demokratikoa), Mugarik Gabeko Ingeniaritza (MGI) eta Ekologistak Martxan\nMartxoak 25, 26 - 19:00 - Koldo Mitxelena Martxoak\n25,26,27 - 11:00 - Ingeniaritza Goi Eskola (Europa plaza, Antigua, Donostia)\n943 027157 zor.ekologikoa@gmail.com


Urpekoak - Arrosa\nSartu naiz uretan. Eragin diet hanka eta besoei ez hondoratzeko. Hartu dut arnasa sakon bi edo hiru aldiz. Min eman dit eztarrian behera doan aire poltsak. Begiratu dut zeru lainotua nola ari den mugitzen eskuinetara, nola ari den mundua mugitzen bere kabuz, nola irensten duen airea bere birikietara.\nUtzi diot nire gorputzari joaten apur bat. Nabaritu dut zerbait azpitik tiraka, zatoz barrurago esanez bezala. Munduak egiten dit hitz urpetik. Ikusi ditut kaioak azkenekoz, harrapakinen baten bila ur azalaren azterketan. Hezurrak nabaritu ditut heze, barruraino sartu zait negua apurka. Amore eman diot begien irlan ingurukoari. Hondoratzen utzi dut neure burua. Mundua gerritik behera biluzik ikusteko gai naiz orain. Hitz emandakoa betetzera noa. Ez dago gauzak beste modu batera ikusteko beste biderik, urpean utzitako arrastoei jarraitzea baino.\nUrpean naiz eta dena da aldatu dena. Begiak ireki ditut, alfonbrak oraindik bustita jarraitzen du. Ez dit inork eskurik luzatu. Zuk isilik jarraitzen duzu nire ondoan. Kristalaren bestaldetik begiratzen didan arraina irudikatu dut neure gogoan.


George L. Steer jaiotza datatik 110 urte. Euskaldunok eskertasun zorra izango dugun kazetaria. George L. Steer jaiotza datatik 110 urte. Euskaldunok eskertasun zorra izango dugun kazetaria.\nHome Gizartea Politika George L. Steer jaiotza datatik 110 urte. Euskaldunok eskertasun zorra izango dugun...\nGeorge L. Steer jaiotza datatik 110 urte. Euskaldunok eskertasun zorra izango dugun kazetaria.\nAza 23, 2019\nBritaini Handiko euskal ume errefuxiatuen memoria arretaz gorde eta zabaltzen duen Basque Children of ’37 Association elkartearen Twitter kontuari esker enteratu gara. Elkarte honi buruz asko hitz egin dugu, eta ahal dugun guztietan hitz egiten jarraituko dugu, honen lana apartekoa delako.\nKontua da herri honek historian zehar izan duen «Euskaldunen lagun» garrantzitsuenetako bat 1909ko azaroaren 22an jaio zela. Arrazako eta gizon ona izaniko kazetari hau istripu batean hil zen Birmanian, berak gidatzen zuen armadako jeep batean, 1944ko abenduaren 25ean.\nToday is the anniversary of the birth of George Lowther Steer, whose explosive report of the bombing of Guernica shocked the British public and led the British Government to action. Read more: https://t.co/39S17LGlqj and https://t.co/qo0c7a0ajC pic.twitter.com/MedSTujjRk\n— Basque Children of '37 Association (@basquechildren) November 22, 2019\nHego Afrikan jaiotako britainiar honek, bere 35 urteko bizitzan, bere kazetaritza-artikuluetan egia kontatuz, etiopiarrek inbaditzaile italiarren aurkako borrokan galdutako arrazoiak defendatu zituen, baita euskaldunenak ere, matxinatu frankisten aurkako borrokan. Zalantzarik gabe, gogoratu beharrko bizitza eta lana.\nGuk ahal izan dugun guztietan egin dugu; izan ere, euskaldun sentitzen garen aldetik, kazetari honekiko betirako zorra sentitzen dugu eta, haren aurrean zer gertatzen zen kontatu baitzuen. Presioen eta mehatxuen aurrean, eraginik izan gabe.\nMundura zabaldu zuen matxinatuek eta haien aliatu naziek eta faxista italiarrek Gernikako bonbardaketarekin egin zuten sarraskia, eta honen kronika, Times eta New York Times egunkarietan argitaratuak, haien basakeria frogatzeko balio izan zuen.\nGaur, egun bat atzeratuta, omenaldia egin nahi diogu kazetari honi, eta berriz ere eskerrak eman nahi dizkiogu egiarekin eta justiziarekin duen konpromesuagatik. Bere lana kostatu zitzaion, baina Historian sartzea lortu zuen.\nEsan bezala, askotan hitz egin dugu George L Steerri buruz. Baina 2017an, Euskadin egin zuen lan handi guztia biltzen zuen kronika bat prestatu genuen.\nPrevious articleBilbo vintage erosketak egiteko sei europar hirietako hoberenetariko bat\nNext articleNew York Times eta CBS euskal sagardoaz pentsatzen ari dira, «Esker Emate Eguna» ospatzeko


Madrilgo Erkidegoa - Wikipedia, entziklopedia askea.\n(«Madrilgo Erkidego» orritik birbideratua)\neta hiri handiena Madril\n- Presidentea Cristina Cifuentes (PP)\n- Estatutua 1983ko martxoaren 1\n- Parlamentua Madrilgo Biltzarra\n- Guztira 8,021 km2\n- Zenbatespena (2008) 6.271.638 bizt.\n- Dentsitatea 781,82 bizt./km2\nMadrilgo Erkidegoa (gaztelaniaz Comunidad de Madrid) Espainiako autonomia erkidego bat da, estatuaren erdi-erdian kokatua. Espainiako erdialdeko goi-ordokian dago, Guadarramako mendikatearen eta Tajo haranaren artean. Mugak hauexek dira: mendebalean, Segovia, Avila eta Toledo; eta ekialdean, Guadalajara eta Cuenca. 7.995 km2 eta 4.947.555 biztanle ditu (1991; 618,8 bizt/km2). Hiriburua Madril da. Historikoki Gaztela Berria delako eskualdean egon da. Hala ere, arrazoi ekonomikoak direla medio, UCD eta PSOEk, erkidego autonomo probintziabakar gisa eratzea erabaki zuten Trantsizio garaian.\n2 Klima, landaredia eta hidrografia\nIparraldea Sistema Centralaren bi ertzek osatzen dute: alde batetik Somosierra, izen bereko mendateak (1.454 m) zeharkatua, bi Gaztelen arteko komunikabide zailena; beste aldetik, Guadarramako mendilerroa, Navacerrada eta Guadarrama mendateekin; Peñalara (2.430 m) da gailur nagusia; mendebalean Gredos mendikatea hasten da. Hegoaldean eta hego-mendebalean erliebea leunagoa da.\nKlima, landaredia eta hidrografia[aldatu | aldatu iturburu kodea]\nKlima kontinentala da zabaldian (batez beste, 4,9 °C urtarrilean eta 24,2 °C uztailean) eta Mediterraneoz behetikoa iparraldean. Alde horretan euri gutxi egiten du (438 mm), baina mendietan euri eta elur asko izaten da.\nZabaldiko landaretza urria da, zenbait zuhaixka eta ibaiertzetan dauden baso batzuk besterik ez baitago. Mendietan, berriz, harizti, pinudi eta artadi asko dago.\nIbai nagusia Jarama ibaia da; horren adar garrantzizkoenak Henares, Manzanares, Tajuña eta Lozoya dira. Probintziako urtegi nagusiak Santillana, Manzanares ibaian, eta Puente Viejas dira. Urtegi horien eginkizun nagusia Madrilgo hiria urez hornitzea da. Madrilgo hiria da biztanle gehienak hartzen dituen lurraldea; probintziako gainerako herrietan gero eta jende gutxiago bizi da.\nEspainian monarkia konstituzionala eta autonomiak antolatu ondoren, Madrilek Autonomia Estatutua eskatu zuen, eta 1983an onartu zioten gorteek. Lehen hauteskunde autonomikoetan (1983ko maiatzean) PSOE alderdiak erabateko gehiengoa lortu zuen.\nProbintziaren produkzio garbia Espainiako estatu osoaren % 16,5 izan zen 1981ean; hazkuntza ikaragarria izan da ondorengo urteetan. Nekazaritzak 1981ean produkzio garbiaren % 0,38 baizik ez zuen hartzen, industriak % 25,9 eta zerbitzuek % 73,72.\nIndustriako alor garrantzizkoena metalurgia da, eta haren ondoren kimika, eraikuntza, papergintza eta irarlanak, elikagaiak, larrua, ehungintza eta oinetakoak.\nProbintziaren hiriburua burdinbide eta errepide sarearen erdigunea denez, bertatik igarotzen dira Espainia osoko komunikabide garrantzizkoenak.\nMadrilgo metropolitar gunea\nLas Vegas eskualdea\nSakontzeko, irakurri: «Madrilgo udalerrien zerrenda»\nHonako hauek dira Madrilgo Erkidegoko udalerririk jendetsuenak:\nMadrilgo Erkidegoa: biztanle gehien duten udalerriak\nMóstoles 1 Madril Madril 3.165.541 11 Las Rozas de Madrid Madril 94.471\n2 Móstoles Madril 205.614 12 San Sebastián de los Reyes Madril 86.206\n3 Alcalá de Henares Madril 195.907 13 Pozuelo de Alarcón Madril 84.989\n4 Fuenlabrada Madril 194.171 14 Coslada Madril 84.533\n5 Leganés Madril 187.173 15 Rivas-Vaciamadrid Madril 82.715\n6 Getafe Madril 176.659 16 Valdemoro Madril 72.988\n7 Alcorcón Madril 167.354 17 Majadahonda Madril 70.755\n8 Torrejón de Ardoz Madril 126.981 18 Collado Villalba Madril 61.597\n9 Parla Madril 124.661 19 Aranjuez Madril 57.932\n10 Alcobendas Madril 113.340 20 Arganda del Rey Madril 54.256\nBeste probintzietatik etorritako emigrazioak eragin handia izan du hiriburuan.\nWikimedia Commonsen badira fitxategi gehiago, gai hau dutenak: Madrilgo Erkidegoa\nMadrilgo Erkidegoko Gobernuaren webgunea\nOrriaren azken aldaketa: 11 martxoa 2019, 21:55.


Bilbo Hiria Pop-Rock Lehiaketaren 29. edizioan izena emateko epea iragarri dute - Nontzeberri\nHasiera/MUSIKA/Bilbo Hiria Pop-Rock Lehiaketaren 29. edizioan izena emateko epea iragarri dute\nBilbo Hiria Pop-Rock Lehiaketaren 29. edizioan izena emateko epea iragarri dute\nLehiaketan izena eman nahi duten taldeek apirilaren 3tik maiatzaren 15era bitarteko epea dute, eta Bilboko Udalaren webgunearen bidez egin beharko dute: www.bilbao.eus/bilborock.\nEuropa osoko bandentzako ekimena da lehiaketa, 18 eta 35 urte bitarteko gazteek osatutako taldeentzat, hain justu. Halere, kide bi edo gehiago dauden taldeetan, batek 35 urtetik gora izan dezake.\nOhikoa denez, hiru kategoria daude: Pop Rock, Metala eta Elektronika eta beste joerak.\nBandek online eman beharko dute izena, formulario bat betez, bai eta ondokoak erantsiz ere: 3 kanta mp3, ogg edo wma formatuan; argazki bat jpg, bmp edo png formatuan; eta taldearen ibilbidea doc, docx, odt edo pdf formatuan.\nTaldeek baldintza hauek bete beharko dituzte: “Disko bi baino gehiago ez izatea kontratu diskografiko batekin; Bilbo Hiria Pop-Rock Lehiaketaren aurreko edizioetako edozein modalitatetan lehen saria irabazi ez izana; eta, azkenik, jatorrizko gaiak aurkeztea”.\n“Fuzz” soinuak zabalduko dira Bilbon asteburuan\nIñaki Irasizabalek “Politika Zikina” eleberria plazaratu du


Bihar Ezozibidea eta Gabolatz itxita farolak aldatzeko\nHainbat farola aldatzeko lanak egingo dira, asteartean, hilak 27, goizeko 8:30etatrik hasi eta lanak bukatu arte, Ezozibide 8 zenbakitik Gabolats kaleko 28 zenbakiraino.\nGizarte zerbitzuetarako administrari lanpostua eskaini du Udalak\nLanpostu berri bat eskaini du Soraluzeko Udalak. Gizarte Zerbitzuetarako Administrari lanpostua eskaini du, aldi baterako eta lanaldi erdian.\nLarrialdietan erdigunera sartzeko protokoloak aztertzen ari da Udala\nUdalak adierazi duenez, larrialdi egoeretan herriko erdigunera sartzeko protokoloak hobetzeko lanetan ari dira suhiltzaileekin batera.\nUdalak komunikazio plana martxan jarriko du ondorengo hilabeteetan\nSoraluzeko Udalak komunikazio plana martxan jarriko duela jakinarazi du. Planaren helburua “herritarrekin eta udalaren baitan elkarrekikotasuna bermatuko duen kalitatezko komunikazioa mekanismoak e...\nAratosteetako Play Back lehiaketaren oinarriak azaldu ditu Udalak\nAratosteak gerturatzen ari dira eta otsailaren 17an, martitzena, jokatuko den Play Back leihaketaren oinarriak zehaztu diru udaleko Gazteria, Kultura eta Hezkuntza Sailak. Lehiaketa hau Lehen Hezku...\nHainbat farola aldatzeko lanak egingo dira, asteazkenean, hilak 21, eta ostegunean, hilak 22, arratsaldeko 2etatik gaueko 10ak arte, Errekalde, Atxuri eta Errabal kaleetan.


Dendariek merkealdiko produktuak kalera aterako dituzte - Otamotz : Otamotz\nDendariek merkealdiko produktuak kalera aterako dituzte\nBi-Tartean merkatari elkarteak antolatuta, merkealdien azoka egingo dute gaurtik etzira bitartean. Urretxu eta Zumarragako 26 saltokik denden aurrean jarriko dituzte postuak.\nUrretxuko eta Zumarragako dendariek merkealdiko produktuak kalera aterako dituzte gaur, bihar eta etzi. Produktuak saltokien aurrean jarriko dituzte.\nHorra hor ekimen honetan parte hartuko duten denden zerrenda: Aitxu, Alex Kirolak, Apalategi, Argiki, Aristizabal oinetakoak, Arku, Baby, Bidegorri, Elisabeth ile-apaindegia, Ezpeleta argidenda, Urdangarin burdindegia, Goilore, Intersport, Instituto Optico, Josune janari-denda, Julita mertzeria, Marai&Nkn, Mentxu y Yone, Mari mertzeria, Mikel Cycle, Naif Concept Store, Natalietta, Quo edertasuna, Stylo Hair&Beauty, Xarmanki eta Zerki.\nEkitaldi hori Zumarragako Euskadi plazan egin izan dute, denek elkarrekin. Aurten, koronabirusa dela eta, bakoitzak bere dendaren aurrean egitea erabaki dute. Jendeari maskara jartzeko, eskuak gelarekin garbitzeko eta distantziak errespetatzeko eskatu diote.


Bilbao Mendi Film Festivalek film labur amateurren lehiaketea antolatu dau - bizkaie.biz\nBilbao Mendi Film Festivalek film labur amateurren lehiaketea antolatu dau\nBizkaie! 2014-10-09 14:55 Barriak\nMendi eta Abentura Kirolen Nazinoarteko Zinemaldiak atal barri bat izango dau aurten, zazpigarren edizinoan, Mendi Short 2014, film labur amateurren sariketea. Profesionalak ez diren bideo-sortzaileen lana bultzatu gura dabe jaialdiaren arduradunek. Lanak bialtzeko azkenengo eguna zemendiaren 15a da.\nTxapelketea nazinoarte mailakoa da. Mendiari lotutako gaien inguruan jardun behar dabe film laburrek, alpinismoa, eskaladea, abentura kirolak, eskia, muturreko kirolak, etnografia... Lanak bost minutuko iraupena izan behar dau gehienez, eta 2014an egindakoa izan behar da.\nIkus-entzunezko arloko profesional ospetsuek osatuko dabe epaimahaia, jaialdiko arduradunek aurreratu dabenez. Abenduaren 5ean jakinarazoko dabe euren erabagia. Behar irabazlea BBK Aretoan proiektauko da, Bilbao Mendi Film Festivaleko lehenengo astegoienean.\nLan irabazlea BBK Aretoan proiektatuko da BILBAO MENDI FILM FESTIVALeko lehen asteburuan. Jaialdia abenduaren 12tik 21era bitartean egingo da, Bilbon. Izena-emateko informazino eta zehaztasun guztiak www.mendifilmfestival.com webgunean ipini ditue.


Dogma » Buruz\nNire izena Brendan da. Nire lankide eta lagunak hainbat komunitateen ezagutzen Tricky gisa me edo Tr1cKy.\nBiztanle bat naiz, eta nire lana askoz ere islatzen. Linux udalerri bat dut esan nahi nuke, baina hori grossly out proportzioa izango litzateke. Batez ere Linux arren, Ere ez dut Windows sistemetan lan egiteko.\nHau da blog bat pertsonala – beraz, gauzak interesa naiz buruz izango da.\nIruzkinak kendu egingo dut substantzia gabe. Ezer ez elkarrizketa Litekeena da dut ezabatu gehituz.\nNago, halaber, ez da bilaketa manipulatzeko emaitzak alde, beraz, ez estekak mesedetan duzu.


Datozen hitzorduak Boisen: 'Arrantza', 'Kutsidazu bidea, Ixabel', Noka taldea eta John Ysursaren hitzaldia\nBoiseko euskal komunitateak euskal kulturaz gozatzeko aukera politak izango ditu datozen egunetan. Larunbat honetan bertan, 'Arrantza' dantza garaikide ikuskizuna taularatuko da hiriko Morrison Center-en. Ostegunean, 21an, Euskal Etxean, "Kutsidazu bidea, Ixabel" luzemetraiaren emanaldia etorriko da. Otsailaren 23an, ostera, Noka talde euskal-kaliforniarrak kontzertua eskainiko du euskal etxean. Amaitzeko, maiatzaren 8an John Ysursa historialariak “Annual Rituals That Define Basques” hitzaldia emango du Basque Museum-en.\nEuskarak jakinmina piztu zuen Parisen Expolangues azokan eta Sorbonne unibertsitatean egin ziren ekitaldietan\nParisetik bueltan dira iragan astean Expolangues hizkuntz-azokan parte hartu zuen euskal ordezkaritzako kideak. Bertan izan ziren, besteak beste, Etxepare Euskal Institutua, Bizkaiko Foru Aldundia, Azkue Fundazioa eta Langune hizkuntza enpresen taldea. Azokako euskal standean euskarari buruzko informazioa zabaldu zuten, eta horrez gain, Mariasun Landa idazleak eta Argitxu Camus historialariak hitzaldiak eman zituzten azokan eta Sorbonne unibertsitatean.


Gaur aurkeztu du Zumaiako Udalak “Zumaia 1936-1945: giza eskubideen urraketa eta errepresioa gerra zibilean eta lehen frankismoan”, memoria historikoaren inguruko liburua — Zumaiako Udala\nGaur aurkeztu du Zumaiako Udalak “Zumaia 1936-1945: giza eskubideen urraketa eta errepresioa gerra zibilean eta lehen frankismoan”, memoria historikoaren inguruko liburua\n“Zumaia 1936-1945: Giza eskubideen urraketa eta errepresioa Gerra Zibilean eta Lehen Frankismoan” liburuak, Aranzadi Zientzia Elkarteak azken 3 urteetan egindako ikerketak jasotzen ditu eta liburuaren aleak Paco Etxeberriak emango duen hitzaldian banatuko dira. Aurkezpenean izan dira Zumaiako Udaleko ordezkariak eta Juantxo Agirre eta Eneko Sanz Aranzadiko kideak\nGaur arratsaldeko 4etan aurkeztu dute, Zumaiako Udaleko ordezkariek eta Juantxo Agirre Aranzadi elkarteko idazkari nagusiak, Zumaiako Udalaren pleno aretoan, “Zumaia 1936-1945: Giza eskubideen urraketa eta errepresioa Gerra Zibilean eta Lehen Frankismoan” liburua. Lan honek, Aranzadik azken 3 urteetan egindako ikerketak jasotzen ditu, Zumaian Bigarren Errepublikatik lehen Frankismora gertatutakoen inguruan eginiko ikerketak hain zuzen ere.\nAzken urte hauetan, hamarkadetan isilarazita edo etxeko lau pareten artean soilik kontatutakoa azaleratzeko ahalegina egiten ari dira bai gizartea eta baita erakundeak ere. Zumaiako Udalak ere bide bat egin du lan honetan eta argitalpen honekin beste urrats bat egiten du.\nGertatutakoak ez ahaztea ezinbestekoa da eta horretarako beharrezkoa da gertatutako horiek jasotzea. Memoria ahula da maiz eta, gainera, urteak pasa ahala, zuzeneko testigantzak eman ditzaketenak badoaz. Gure historia ez ahazteko, beraz, ezinbestekoa da etorkizuneko belaunaldiei Zumaian urte haietan jazotakoa transmititzea. Horixe da, hain zuzen, Oier Kortaren hitzetan, lan honen helburua, “etorkizunean ere, gure iraganean gertatutakoa idatziz jasoa geratzea, idazten ez denak gizakion memoria hilkorrean ahaztuta geratzeko arriskua baitauka”.\nLiburu honek, beraz, 1936tik 1945era Zumaian gertatutakoaren inguruko ikerketa objektibo eta sakona jasotzen du. “Gertatutakoa ezagutzeak horrelakorik berriz ere gertatzea ekidin dezakeelakoan batetik, baina urte horietan egoera lazgarriak jasan behar izan zituztenei zor diegun egia jasotzeko baita ere” dio Kortak. Gerra zibila eta frankismoa tarteko, egoera zailak bizi izan zituzten zumaiar askok, heriotzak, erbesteratzeak, desjabetzeak,… “baina aurrera ateratzeko gai izan ziren eta izan zuten indar eta kemena guztiontzat ikasgai ederra dira”. Oier Korta alkateak adierazi duenez “garai haiek bizi izan zituzten gizon eta emakumeek pairatutakoa ez dugu ahaztu behar, baina ezta ere aurrera ateratzeko erakutsitako gaitasuna. Bereziki, maiz ahaztuen ditugunek jasandakoa eta erakutsitako kemena, emakumeena alegia”. Historiak, gehienetan, gizonezkoen papera azpimarratzen duela eta emakumeen papera ikusezin izan ohi dela ere azpimarratu du alkateak.\nJuantxo Agirre Aranzadiko idazkari nagusiak azaldu duenez “nazioartean adostu diren egia, justizia eta erreparazio printzipioak ardatz hartuta, Giza Eskubideen urraketak azaleratzen dihardugu eta Zumaiako Udalaren konpromisoa goraipatu nahiko genuke, Aranzadi bezalako erakunde zientifikoa bidelagun izan duelako tokiko memoria duintasunez berreskuratzeko. Testigantza guzti horiek bildu eta testuinguru zabalagoan kokatzea izan da gure lana, lehenengo atalean Zumaiaren historia hiru aldi kronologiko handitan antolatu dugularik. Lehenik, Bigarren Errepublikaren garaia; bigarrenik, Gerra Zibilaren bilakaerarena eta haren ondorioena; eta, azkenik, gerraosteko lehenengo urteak, “Lehen Frankismoa” deritzona. Honez gain, bigarren atalak edo liburukiak gerraren ondorioak eta frankismoak ezarritako errepresioa jasan zituzten zumaiar guztien laburpen biografikoak eskaintzen ditu”. Eneko Sanzek hainbat datu azaldu ditu, eskubideen urraketen inguruan “garai hartan Zumaiak 3434 biztanle zituen eta liburuak eskubideen urraketak jasandako 835 biktima jasotzen ditu izen abizenekin, biztanleriaren %25a gutxi gora behera”. Aranzadiko kideek azpimarratu nahi izan dute Joseba Esnal zumaiarrak eskainitako informazioa eta laguntza, bere lana oso garrantzitsua izan baita ikerketa honetan.\nLiburuaren aleak, Paco Etxeberriak Memoria Historikoaren inguruan emango duen hitzaldian banatuko dira bertaratzen direnen artean. Hala ere, zumaiar orok eskuragarri du dagoeneko formatu digitalean udal webgunean.\nHemen duzu liburua eskuragarri formato digitalean:\nLIBURUAREN LEHENENGO ZATIA\nLIBURUAREN BIGARREN ZATIA


Hitz gakoen bidez / Mots clés : erraiak\nIraupena / Durée : 9:12\nData / Date : 11/06/15\nDanele Sarriugarteren "Erraiak" nobela eta Jule Goikoetxearen "Tractatus" poesia liburua aurtengo argitalpenetan oiartzun handia izan duten lanak dira. Hori nahikoa ez balitz, Kattalin Miner kazetariarekin batera, bi egileek beren lanak uztartu eta "Erractus" izenarekin, humorez beteriko errezitaldi bat eskaini dute. Bertan izan ginen eta Jule Goikoetxearekin solastu ginen ikuskizun honen nondik norakoa hobeto ulertzeko.\nDanele Sarriugarteren "Erraiak" nobela eta Jule Goikoetxearen "Tractatus" poesia liburua aurtengo argitalpenetan oiartzun handia izan duten lanak dira. Hori nahikoa ez balitz, Kattalin Miner kazetariarekin batera, bi egileek beren lanak uztartu eta "Erractus" izenarekin, humorez beteriko errezitaldi bat...


Begirada, iragankorra iraunarazteko | Kultura | Berria\nBegirada, iragankorra iraunarazteko\nCarlos Canovasek soldadutzan erabaki zuen argazkigintzan murgiltzea, 1970eko hamarkadan, eta ordutik ez du kamera utzi. Adierazteko era naturala du. Eguneroko paisaiak erretratatzen ditu, patxadaz. Vianako Printzea saria jaso du.\nCarlos Canovas, bere estudioan, Zizur Nagusian, Extramuros serieko argazki bat atzean duela; harentzat berezia den argazki bat. JAGOBA MANTEROLA / FOKU Tamaina handiagoan ikusi\nGailua eskuetan hartu, eta gehiegi pentsatu gabe klik egin. Klik, behin eta berriz. Boladan dago argazkilaritza. Argazki andana dago egun; ez, ordea, hainbeste argazkilari. Argazkilari izateak prozesu bat eskatzen baitu: begiratzea, tokia aztertzea, ezagutzea; munduari begiratzeko modu bat eratzea. Mundu iragankor batean, irudiak iraunkor bihurtzeko: iraunarazteko. Barrutik; norberarenetik. Hala ulertzen du ofizioa Carlos Canovas fotografoak (Hellin, Espainia, 1951), eta hori aldarrikatzen du. Duela berrogei urte baino gehiago lotu zitzaion kamerari, eta ezin askatu dabil oraindik. Pasioz bizi du argazkigintza, eta Nafarroako Gobernuaren aitortza ekarri dio horrek, Kulturaren Vianako Printzea saria jaso baitu berriki.\nCanovas Nafarroatik kanpo sortu zen, baina artean haurra zela mugitu zen Iruñera. Han egin zituen lehen urratsak argazkigintzan: lehenik, etxean. Aitak handigailu bat zuen, eta erabiltzen irakatsi zion zazpi urte zituenean. Benetako grina, ordea, beranduago sortu zitzaion: zerbitzu militarrean. Canovas: «Derrigorrezko meditazio garai bat izan zen, eta pentsatzera gelditu nintzen. Argazkiak egitera nindoala erabaki nuen». 1972ko Iruñeko artisten topaketetan erosi zuen lehen kamera, eta buru-belarri murgildu zen fotografian.\nArgi izan zuen hasieratik: ez zien urratutako bideei jarraituko; beste zerbait bilatuko zuen. «Maila pertsonalean komunikatzeko modu bat. Poesian aritzen direnen gisakoa». Hala, begirada eratuz joan zen; eskultore edo margolariaren begiradaren antz handiagoa duena, beste esparru askotako argazkilariena baino. Inguruko munduarekin duen erlazioa besteei kontatzeko baliatzen duena. «Azken urteetan egin ditudan argazki gehienak estudiotik bi kilometrora egin ditut», jarri du adibidetzat.\nZizur Nagusian du estudioa, etxean. Argazkiz betetako etxe batean. Bat nagusitzen da estudioan dituenen artean Extramuros seriekoa, Iruñean 1984an egindakoa argazki nagusikoa. «Beti hor izaten dut, ez dakit zergatik», azaldu du. «Nire mundu fotografikoa islatzen du: hormak, hor zergatik dauden ez dakizun eraikinak, Lanean jarraitu nahi dugu dioen errotulua...». Halako agertokiak baitira Canovasen begirada harrapatzen dituztenak: ezustean igarotzen direnak. Erdigunea bainoago, kanpoaldea; fatxada bainoago, atzeko pareta. Agertoki arruntetako hegiak, eta haien poesia. «Baina ez dut ezer asmatu, egun asmatuta baitago gehiena», erantsi du, umil.\nLeku arrunt horietara begiratzerakoan, perspektiba pertsonal bat bilatzen du. Bitarteko gisa, argazkiak despertsonalizatzeko joera baitauka, haren irudiko; areago teknologien munduan: «Industriak kamerak eta mugikorrak saltzen dizkigu, etengabe egin dezagun klik, ahal dela, pentsatu gabe». Baina klik egitea eta argazkilaria izatea ez dira gauza bera; ez, behintzat, artearen bideak zeharkatu nahi dituenarentzat.\n«Zabor bisual» gehiegi baitago egun, Canovasentzat: «Askotan, argazkilariok milaka irudi egiten ditugu erakusketa bat prestatzeko. Eta sobera gelditzen diren guztiek agian gure gaitasunik eza berretsi baino ez dute egiten». «Irudien kutsaduraren» aurrean, kontrakoa bilatzen du, beraz: argazkigintza geldoa, pausatua. Eta iraunarazteko gaitasuna: «Egun, irudi gehienak iragankorrak dira, desagertu egiten dira. Argazkilariak, artista orok bezala, iraunkortasuna bilatu behar du».\nEdertasuna bilatzen ote duen galdetuta, zalantza egin du. «Zaila da, edertasuna eraikuntza soziala baita». Nahiago du atentzioa ematen diona erretratatzen duela esan. Horren harira, harekin alderatzen duten Gabriele Basilico argazkilari italiarraren kontzeptu bat aipatu du: «Hark lekuaren esperientziaz hitz egiten zuen, baina leku baten esperientzia izateko leku horretan bizi behar da. Nik lekuaren kontzientziaz hitz egiten dut: argazkiak egiten ditut lekua deika ari zaidala konturatzen naizenean».\nIxten ez diren serieak\nCanovasek Euskal Herriko eta inguruko arte zentro esanguratsuetan jarri izan ditu argazkiak, eta sorkuntza lana irakaskuntza eta ikerketarekin uztartu du. 1980ko hamarkadan, haren aurretik ofizioan aritutakoen inguruko informazio faltak bultzatuta, erantzunak bilatzeari ekin zion, eta Apuntes para una historia de la fotografia en Navarra (Nafarroako argazkigintzaren historia baterako oharrak) liburuan jaso zuen emaitza. Bere interesari segika, argazkilari nafarrek egindakoa aztertu du batik bat, eta fotografiaren filosofiaz ere idatzi ditu zenbait artikulu eta saiakera.\nEgun, Budapesteko hotel baterako proiektu batean lanean ari da, baina geldirik dago, krisiarengatik herrialdean sartzeko oztopoak dituela eta. Proiektu zehatzak gorabehera, etengabe aritzen da bere serieak elikatzen. «Inoiz ez ditut ixten; argazki batek serie batekin bat egiten duela uste badut, sartuko dut».\nEsan du ez duela argazki kuttun jakin bat, asko izan daitezkeela, baina, pentsatu ondoren, aukeratu du bat: El arbol, la luna y las estrellas (Zuhaitza, ilargia eta izarrak), Iruñean egindakoa, 1994an —argazki txikian—. «Ezin konta ahala aldiz pasatua nintzen leku horretatik, eta ez zidan inoiz atentzioa eman. Baina egun hartan, ordu hartan, leihoek islak sortzen zituzten. Irudiak nik bilatzen nituen osagai poetikoak zituen. Bi plaka bota nituen, eta eguzkia ezkutatu zen. Pentsatu nuen pare bat egun barru itzuliko nintzela, zeru egonkorragoarekin». Eta itzuli egin zen. Baina urteetan zutik egondako horma hori ordu batzuk lehenago eraitsia zuten. «Argazkia jada ezinezkoa zen. Zorionez, hasierako irudiak balio izan zuen. Ustekabea argazkiaren prozesuaren parte da».\nCanovasek irailaren 19an jaso zuen Nafarroako kulturaren sari nagusia, Erriberrin. Kontent dago aitortzarekin: «Etxean halako sari bat jasotzea poz handia da; ez da erraza profeta izatea norbere herrian». Vianako Printzea saria jaso duen lehen argazkilaria da, eta uste du urrats garrantzitsua dela. «Argazkigintza artetzat hartzen den arren, beti geratzen delako besteen azpian». Berrogei urteko ibilbidea aitortu dio sariak; pasioz bizi izandako berrogei urte. Aurrerantzean, argazkiak egiten jarraitzeko asmo sendoa du Canovasek, ez baita gai munduari beste toki batetik begiratzeko, «deformatua» baitu begirada honezkero. «Ezinbestean, kamera pisatzen dudan bitartean, jarraituko dut».\nXILABAREN BIGARREN FINAL HERENA SOHÜTAN


Etxebizitza erosteko familiek egiten duten ahalegina ia errentaren erdia da | Consumer\nEtxebizitza erosteko familiek egiten duten ahalegina ia errentaren erdia da\narabera: Igandea, 2002ko martxoaren 17a\nEspainiako familiek ia beren errentaren erdia etxebizitza erosteko erabiltzen dute. Horrela, 2001eko hirugarren hiruhilekoaren itxieran, etxebizitza berri bat erosteko behar den finantza-ahalegina familia-errenta gordin gordinaren %47,5 izan zen, aurreko hiruhilekoan erregistratutakoa baino 4 puntu gehiago, Sustapen Ministerioaren datuen arabera.\nGainera, koefiziente honen irailaren amaieran erregistratutako tasa, etxebizitzen prezioaren, errenta-mailaren eta interes-tasen arabera etxebizitza eskuratzeko familien finantza-gaitasuna neurtzen duena, % 33ko muga baino 12,6 puntu handiagoa izan zen, hipoteka-kreditua ordaintzen dela ziurtatzeko egokitzat jotzen dena.\nUrteko hirugarren hiruhilekoari dagokionez, Francisco Álvarez Caskases zuzentzen duen sailaren datuek adierazten dute etxebizitza erosteko behar den errenta-portzentajea batez besteko tasa nazionala sei autonomia-erkidegotan gainditu zuela, eta % 33ko indizea baino txikiagoa izan zela bi eskualdetan (Gaztela-mantxa eta Extremadura).\nPisu bat erosteko ahalegin ekonomikoa, berriz, Balearrak berriro izan zen urtearen hirugarren hiruhilekoan; izan ere, batez besteko errentaren% 68,6 inbertitu nahi zuen, eta Euskal Autonomia Erkidegoak, berriz,% 61,9ko irisgarritasun-tasa, eta% 61,8koa.\nesfortzu etxebizitza familiak